text:
Nos manera di traha
Ora un petishon pa konseho drenta di un òf mas minister òf di Parlamento, un evaluashon di atmisibilidat ta determiná si por trata e petishon pa konseho. E kriteria pa esaki ta entre otro si e petishon ta kompletu, e tipo di petishon (si ta trata di un plan di maneho ku un impakto sosio-ekonómiko) i si e ta entregá na tempu.
Despues ta pone e petishon riba agènda pa atendé esaki den e próksimo reunion di SER, mayoria biaha ku un anotashon ku puntonan di atenshon di e Sekretariado. Ademas, esnan ku ta enbolbí ku e elaborashon di e petishon di konseho ta invitá pa duna mas splikashon. Den kaso ku e petishon ta bini di un òf mas minister, mayoria parti ta e funshonarionan di e ministerio ta bin pa splika, tin biaha kompañá pa ekspertonan tékniko eksterno. Si e petishon a bini di parti di Parlamento, e komentaristanan mayoria biaha ta miembronan di un frakshon polítiko, sea ku òf sin asistensia di un eksperto tékniko.
Den e reunion ta deliberá riba e proposishon di lei, i a base di esei Sekretariado ta prepará e konsepto di rekomendashon. Ta diskutí e konsepto di e konseho den un reunion preparatorio di SER. Dependiendo di e kompleksidat di sierto tópiko i e deliberashonnan nesesario pa yega na un konsenso, susesivamente ta formulá un òf mas konsepto di konseho. Na momentu ku tin un akuerdo riba e kontenido di e konseho, ta aprobá esaki den un reunion plenario di SER.
Den kaso ku petishonnan pa konseho ta relashoná ku un materia kompleho, ta instalá un komishon for di e miembronan di SER, den kua ta mantené e karakter tripartit. Ku sosten di e Sekretariado, e Komishon ta prepará e konseho pa despues present’é na e Konseho kompleto pa diskushon. Aprobashon di e rekomendashon ta tuma lugá den un reunion plenario.
E Konseho por disidí tambe pa riba su mes tuma e inisiativa pa duna konseho riba interogatorionan di maneho ku e ta konsiderá importante pa interes sosio-ekonómiko i di e komunidat. Ora Konseho tuma e inisiativa pa formulá rekomendashonnan semper un komishon ta prepará esaki, i generalmente, e ta tuma mas tempu, pa motibu di e karakter kompleho di e materia. Por lo demas e asina yamá konsehonan-inisiativa ta kana e mesun proseso ku ta deskribí aki riba.
Den artíkulo 16 di e Ordenansa di 24 di ougústús di 2017, ku ta kontené e kambio di e Ordenasa di e Konseho Sosial-Ekonómiko, ta regla e publikashon di e rekomendashonnan di SER. E rekomendashonnan di SER na Gobièrnu no ta públiko. Despues ku Gobièrnu presentá e proposishon di lei den Parlamento, ta publiká e rekomendashonnan. Solamente den kasonan eksepshonal SER por publiká esakinan despues di seis siman ku a entregá e konseho. Esaki ta sosodé dor di publiká nan riba e wèpsait di SER. Konsehonan-inisiativa i konsehonan na Parlamento si por publiká i mesora ta publiká esaki riba e wèpsait di SER.


c: text/html

text:
CUERPO POLICIAL ARUBA TA INFORMA:
Un rato pasa enconexion cu un investigacion andando un Team Special encarga cu “Straatverkoop” a detene un total di 18 persona. 15 cu tawata probablemente cumprado y despues a bay over na un entrada hudicial na un cas na Pos Chiquito y eynan a detene 3 mas como supuesto bendedo.
Un cantidad basta grandi di diferente tipo di droga a wordo confisca entre otro Marihuana, cocaina y “base”.
A hasi uso di Team di aresto, K9 y otro teamnan special pa por logra pone man ariba e personanan aki cu tawata bendiendo droga for di dicho cas.

robotstxt: allowed

filter: keep


text:
Thashaina entre e miho nan
Medaya pa Aruba ta sigur
Thashaina Seraus ta clasifica entre e miho cuaternan den e bowling Sur Americano na La Paz, Bolivia y ta sigur un medaya mas pa Aruba.
Algun rato pasa e bolichera Thashaina Seraus ta logra pasa pa e siguiente buelta den e final di bowling na e Weganan Sur Americano Cochabamba 2018. E atleta Seraus ta vence su contricante di Venezuela y ta sigura su mes pa un medaya. Pues ya caba Thashaina tin e brons Sur Americano.
Pa 2or di merdia, Thashaina lo hunga e siguiente buelta. Un victoria lo duna e oportunidad pa hunga pa e medaya di Oro.
Mester bisa cu apesar di a tira un bon wega, Kamilah Dammers-Naddall no a logra pasa y ta keda cortico pa un lugar riba e podium.
Exito Thasha. Ban Pe historiaðªâ¤ð¦ð¼!!!


text:
ORANJESTAD,Aruba
Riba caminda principal di San Nicolas un KIA pa un motibo of otro su spiel a dal Aron Arduin na momento cu e la bay subi caminda sin mira. Sinembargo Aron Arduin no ta un persona desconoci den e bario. Esnan den besindario a yama polis mirando cu e persona ta benta abao. Polis a yega na e sitio y a yama polis pa asina e mira su situacion. Famianan tambe a yega na e sitio y ta hopi mas preocupa cu nan familiar cu no ta stabil mentalmente y ta sufri di Huntington disease. Pa basta aña caba famianan ta cana un caminda di kruz pa nan ser keri ricibi e tratamento nesesario, pero no a logra esaki ainda. Pa varios anja caba Aron Arduin ta biba riba caya y ta den un situacion malo y no ta haya e medicamentonan cu e tin mester. Famianan na e sitio a combersa cu nos di E Arubiano News y ta haci un apelacion na instancianan y gobierno pa por trece un solucion pa su caso.


text:
E siman aki un hende ku tabata defendé esnan ku ta sufri pa motibu di e kondishonnan ekonómiko pésimo, den su rabia kontra Gobièrnu, ta skupi odio kontra LGBTQ+. Ku ki outoridat moral ta lucha na fabor di un grupo vulnerabel mientras den mesun rosea ta lastra un otro grupo, tambe vulnerabel?
Ta ampliamente konosí ku LGBTQ+, kontrali na otronan, te awe no tin e mesun derechinan legal. Tambe ta un echo ku nan ta sufri desproporshonalmente di diskriminashon, ‘bullying’ i konosé mas suisidio ku kualkier otro segmento den nos komunidat. LGBTQ+ ta hiba e mesun lucha ku hende di koló, hende muhé (t)a hiba. Un lucha pa igualdat, un lucha pa dignidat i un lucha pa keda rekonosé komo un miembro balorá di e komunidat aki. E ta un lucha pa derechi humano. No ta esaki nos mester ke pa tur miembro di nos komunidat? Nos no por ta lucha kontra un sistema di desigualdat di un banda, mientras nos mes ta mantené na bida un sistema diskrimiminatorio kontra LGBTQ+. Loke a pasa ta inakseptabel.
E lenguahe repudiabel aki no ta nobo ni un sorpresa. Tur siman di nobo tin kas religioso na Kòrsou ta plama odio kontra di LGBTQ+ sitando bukinan religioso, e mes bukinan ku pa hopi aña a usa pa hustifiká sklabitut i diskriminashon kontra hende muhé. No ta solamente serka e misanan -ku lo mester tabata fungi komo un kompàs moral- pero tambe den nos komportashon diario nos ta falta rèspèt pa otro. Nos mester ta honesto, konsiente i kambia nos komportashon.
Loke a pasa ta partikularmente doloroso ora realisá ku hende ku ambishon di ‘role model’ pa e generashon di relevo, ta usa e mesun táktikanan di semper pa diskriminá.
Bo no mester ta miembro di LGBTQ+ pa realisá ku diskriminashon i odio ta robes. No solamente ora e ta afektá “bo” grupo, pasombra un atake kontra di un (1) grupo ta un atake kontra tur grupo di e komunidat aki.
Willemstad, Kòrsou


text: Oranjestad, 18 di februari, 2021 – Crisis Team di Gobierno ta informa cu for di RIVM Hulanda a drenta informacion cu a identifica 4 caso mas di e variante di Reino Uni di Covid-19 Corona virus na Aruba. DVG recientemente a manda un di 6 lote di test cu ta consisti di 31 caso positivo di Covid-19. Despues cu expertonan a analisa e casonan aki den laboratorio na Hulanda, a identifica e 4 casonan aki di e variante di Reino Uni. Tin dos lote mas di test cu wordo manda pero te ainda no a haya nan resultado. Asina cu e resultado drenta, Crisis Team lo informa nos comunidad. Den total awor tin 14 caso positivo di e variante di Reino Uni cu a keda identifica na Aruba. Pesey mes ta urgi tur hende pa sigui cumpli cu e reglanan di higiena y distanciamento social, tambe registra si ainda bo no a registra pa haya e vacuna. Ta hunto so nos por vence e pandemia pa Aruba por recupera y progresa.


text:
Pa Adulto
Pa Adulto
Tratamentu amublante
E kliente ambulante ta bishitá FMA 1 pa 2 biaha pa siman pa tratamentu, pero ta keda biba den su propio ambiente. Meta di e tratamentu akí ta pa e yuda e kliente yega na un estilo di bida nobo, kaminda e tin kontrol riba su adikshon. E tratamentu por tuma lugá individual òf den grupo, bou di guia di sikólogo i/òf trahadó sosial.
Kriterio pa tratamentu ambulante:
- Motivashon pa sigui e tratamentu.
- Persona di kontakto ku ta dispuesto pa sostené e tratamentu
- Aktividat diario den forma di trabou òf estudio.
- Stabilidat síkiko.
Atmishon
Na Speransa por interná e kliente (kuido residensial) òf e por sigui un programa pa un parti di dia (semi-residensial). Keda pa un tratamentu na Speransa semper ta boluntario.
Na Speransa ta bini na remarke pa tratamentu, hende ku tin problema di adikshon di tal gravedat ku tratamentu ambulante no ta posibel. E kliente mester tin un sierto nivel kognitivo di manera ku e por sigui e programa, tambe e mester ta kapas pa sigui traha òf sigui un estudio. E kliente mester ta motivá pa e traha riba su problema di adikshon i no tin mag di tin trastorno síkiko òf físiko grave.
E kliente di Speransa mester tin un persona di kontakto i sosten di su ambiente sosial.
Por ta interná den speransa pa un periodo di máksimo 1 aña.
Speransa ta ofresé:
- Detoksifikashon
- Residensial
- Semi residensial
- Kuido posterior
Ta determiná e periodo di tratamentu di un kliente despues di e kòmbersashon di diagnóstiko; e periodo por varia segun kada situashon. Semper nos ta duna kuido adaptá na nesesidat di e kliente.
Sosten na famia
E grupo di sosten ta un programa pa famia i ser kerí di un persona ku problema di adikshon.
E persona ku problema di adikshon por ta un kliente ku ta siguiendo (na e momentonan ei) un tratamentu na FMA, pero tambe un persona ku ainda no a kuminsá su proseso di tratamentu.
Meta di e grupo akí:
E meta prinsipal di e programa ta pa duna guia i sosten na e partisipantenan di e grupo.
Edukashon di Famia
E grupo di edukashon di famia ta un programa pa mayor di hóben ku problema di adikshon.
Meta di e grupo akí ta pa:
- Hasi e mayornan konsiente di e manera di eduká i konsekuensia di esaki.
- Mehorá e edukashon.
- Krea mihó komunikashon entre mayor i yu.
Seshon pa lista di espera (wachtlijstsessie)
Pa kliente ku ta warda riba un tratamentu ta organisá enkuentro kaminda entre otro ta traha riba nan motivashon i ta duna informashon tokante adikshon.


text:
International
Gobièrnu di China a bolbe detené otro ehekutivo Canades
BEIJING – E detenshon di Meng Wanzhou ehekutivo di Huawei na Ontario a pone un disputa diplomatiko entre China i Canada.
This content is exclusive for members
Register or login to unlock this article
International
Direktor di World Health Organization: Pa Europa preokupá ku e oumento drástiko di infekshon di HIV
BRUSSELAS – Hans Kluge direktor di World Health Organization pa e kontinente Europeo durante su rueda di prensa ayera a mustra bastante preokupá ku e kantidat haltu di hendenan ku ta keda infektá ku HIV diariamente.
E parti mas preokupante segun Hans Kluge ta ku pa dia tin un average di 300 hende ta tèst positivo pa HIV.
Ta durante e pandemia di coronavirus e kasonan a baha algu pero promé i despues e kantidat di hendenan ku ta tèst positivo tabata haltu.
Hans Kluge a splika ku lokual World Health Organization ta bai hasi ta kuminsá ku un kampaña no solamente den kontinente Europeo sino na nivel global pa hendenan kuminsá tene relashon seksual ku protekshon i konsiente.
Tin informashon ku na Europa di kada 8 hende un tin HIV pero debí ku nan no ta bai tèst esaki ta sigi infektá otro.
E problema ta serio ya sekso parotin entre hende hòmber sin protekshon ta oumentando tambe i ku ta pone e kasonan sigi subi no solamente den kontinente Europeo sino na nivel global.
International
Horor na Italia: Pashènt a tira su kardiólogo mata den su konsultorio
ROMA – Gaetano Alaimo (65) tabata un konosido kardiólogo na e siudat ku yama Favara
ku ta keda na parti sur di Sicilia, Italia.
Durante algun mas ku 30 aña dòkter Gaetano Alaimo a atendé ku míles di pashènt na Favara i naturalmente semper tabatin algun ku no a kontentu pero engeneral ela hasi un bon trabou komo kardiólogo.
Entre e pashèntnan tabatin unu hopi rabia ku a keda identifiká komo Adriano Vetro (47) ku konstantemente tabatin problema ku dòkter Gaetano Alaimo.
Ta normal ku un pashènt mester tin un sita pa bai konsultorio di un kardiólogo i den e kaso aki Adriano Vetro a bai pa atendé ku dòkter Gaetano Alaimo ku un arma di kandela den su saku di karson.
Na momentu ku Adriano Vetro a splika e sekretaria ku e mester wak dòkter Gaetano Alaimo esaki a splik’é ku sin sita esaki no ta posibel i aki ela bira furioso.
dòkter Gaetano Alaimo a sali pa wak ta ken tabata hasi bochincha den su konsultorio i aki Adriano Vetro a saka su arma di kandela i tire mata.
Adriano Vetro a kana sali for di konsultorio di dòkter Gaetano Alaimo i bai kas pa sinta warda polis bin arest’é.
International
Na Colombia: Pistoleronan a asesiná un periodista ku ta direktor di kanal di televishon
BOGOTA – Fabian Mauricio Echeverria alkalde na munisipio de La Unión Nariño a konfirmá ku ayera pistolero riba un motersaikel a sorprendé un periodista i direktor di Unión Televishon.
Ta trata aki di e periodista ku yama Wilder Alfredo Córdoba (35) ku aparentemente a risibí menasa di morto for di algun siman pasa kaba pa lokual ela bin ta denunsia.
Wilder Alfredo Córdoba a kaba di traha i tabata bayendo kas riba su motersaikel i aki dos hòmber riba un motersaikel a pasa den su banda i tira mata.
Alkalde Fabian Mauricio Echeverria a splika ku lokual a pasa aki ta kondenabel ya ku Wilder Alfredo Córdoba ta bira e di 7 periodista ku pistoleronan ta tira mata pa lokual ta e aña aki.
Allaldía di La Unión Nariño a ofresé un rekompensa ekivalente na $4.000 dòler pa kualkier informashon ku por kondusí na kaptura di e dos delinkuentenan ku ta responsabel pa morto di Wilder Alfredo Córdoba.
Lokual ku por solushoná e kaso di asesinato di e periodista Wilder Alfredo Córdoba ta ku tin hende a wak nan.
Daily Nobo
Biahenan pa eksterior sin resultado pa Kòrsou ta kontinuá!
Kolegio Erasmo ta selebrá luna di buki a la Bi-ba-bèrdè
Señora divorsiá a bai reklamá pero….. Ya Inspektor a laga paga restitushon na èks esposo
Kòrsou tin un debe Nashonal di 4325 mion florin i subiendo
Kompetensia di skolnan ‘E skol di futuro’
Rapper Jon Tarifa ta kolaborá ku kantante Darren Gardner den ‘When I was Younger’
Parlamentario Rafaela regañá inhustamente
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Akshonistanan di Paracetamol i Ibuprofen tabatin problema finansiero na Kòrsou
Abogado Braam a gana kaso di NAf 2.206.846,25 pa Girobank
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal7 days ago
Parlamentario Rafaela regañá inhustamente
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal7 days ago
Akshonistanan di Paracetamol i Ibuprofen tabatin problema finansiero na Kòrsou
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal5 days ago
Wes a kondená asesino di beibi den barika di su mama


text:
Kralendijk- Biaheronan ku ta yega for di paisnan di riesgo haltu, manera tur esnan na Amerika Latina, no mester hasi karentena na kas mas, ora di biaha bin Boneiru. Esaki gezaghèber Edison Rijna a komuniká den un konferensia di prensa djaweps mainta.
E medidanan pa hende ku ta biaha for di paisnan di riesgo haltu, poko poko a keda suavisá. Den aprel ku mei di e aña aki, biaheronan mester a bai keda 5 dia den Buddy Dive, riba nan propio gastu, pa despues pasa un tèst di PCR atrobe. Na momentu ku e PCR tabata negativo por a sali for di e karentena sentral.
Despues di esei a bini ku regla ku mester a tene karentena si, pero por a hasi esaki na kas. Despues di e mesun 5 dia mester a pasa tèst ku resultado negativo, pa por a sali for di karentena na kas.
Entrante djabièrnè dia 25 di yüni a bin otro suavisashon. Awor no mester hasi karentena, ni sentral, ni na kas. Pero si biahero tin obligashon di bai pasa un tèst, pa siguridat, 5 dia despues di nan yegada.
Análisis
Segun dr. Marian Luinstra di Salubridat Públiko aktualmente ta manda tur resultado di tèst positivo hulanda, pa un analisis mas aleu. “Asina’ki nos ta kontrolá ki tipo di Covid-19 ta presente riba nos isla”, asina Luinstra a splika. Tin hopi preokupashon ku un variante Delta, ku supuestamente na sierto pais ta infektando hende mas rápido ku otro variante.


text:
E aña a cuminsa cu headlines di e matrimonionan real Europeo. Na Lima a tuma luga e luhoso boda di e peruano di alta sociedad Alessandra de Osma y prins Christian di Hannover, cu a contrae matrimonio pa misa dia 16 di maart 2018. Otro aconticimento cu ta sigui captura atencion internacional ta e boda di prins Harry cu Meghan Markle, cu ta tuma luga dia 19 di mei na St. George’s Chapel na Windsor Castle. E segundo boda real na Inglatera ta na mesun St. George Chapel aki unda e prima di prins Harry, esta princess Eugenie ta casa cu Jack Brooksbank dia 12 di October. Y awor por tin un boda real mas na caminda: Charlotte Casiraghi y Dimitri Rassam.
Charlotte Casiraghi, e yiu muhe grandi di princess Caroline di Monaco y nieta di e actriz Grace Kelly, a haci su entrada riba red carpet na e evento anual na ‘Monaco le Bal de la Rose’ cu su novio, Dimitri Rassam. Charlotte tabata luci elegante den su trahe di gala preto cu pluma di e cas Yves Saint Laurent. Pero tur mirada tabata riba e impresionante renchi di diamante na su man links.
E pareha a compromete durante nan vacacion di ski algun siman pasa, segun people. Rumor ta core cu e pareha ta planea pa casa na Sicilia na juli proximo den un ‘vineyard’ cu ta propiedad di e mama di Dimitri y amiga di prinses Caroline, e actriz Carole Bouquet.
E pareha a ser introduci pa amigonan comun y a cuminsa sali cu otro for di 2016. Tur dos tin un yiu di un relacion anterior. Charlotte tin un yiu di 4 aña di edad, Raphael, cu su ex- Gad Elmaleh cu ta un actor y ‘stand-up comedian’. Na su turno Dimitri Rassam tabata casa cu e modelo, Maria Novoselova, y nan tin un yiu muhe hunto cu yama Daria cu tin 6 aña.
Aparte di e compromiso di Charlotte Casiraghi, su primo Louis Robert Paul Ducruet, yiu di prinses Stephanie di Monaco, a anuncia su compromiso cu su novia Marie Chevallier. Prinsess Caroline su nueranan; e billonaria Tatiana Santo Domingo y aristocratico Beatrice Borromeo ta sperando yiu. Famia real di Monaco ta den ful celebracion e aña aki!


text:
Seida - Un mata cu ta parse bringamosa, pero cu no ta irritabo ora bo mishi cune. E ta krese flornan ros chikito y e ta crese frutanan perde chikito. Ora bo ranka su takinan e ta saca un liquido transparente cu sa wordo husa pa alivia irritashon di bringamosa. English: Jatropha gossypiifolia
Shi -
- Un titulo cu tawata wordo husa dilanti di un nomber cortico di un persona femenino cu ta donjo di katibo; Shi-Maria ta tene ordo ora Shon-Ka bai shap English: Title for a female slave owner
- Un titulo di respect cu ta wordo poni dilanti di un nomber corti di un persona femenino; Shi-Gina a wordo commemmora pa so actonan di valor pa su districto English: A title of respect for a woman.
Shimaron - Un persona of bestia cu ta mimo. English: Shy
Shimaruku - Un fruta chikito di tamayo di un kiniki, cu ta hecha bira color cora, cu tin carni gil paden huntu cu 3 simiya. English: Malpighia emarginata
shishi - Un persona cu ta bati bleki. English: snitch
Shon -
- Titulo masculino cu ta wordo pone dilanti di un nomber cortico di un donjo di catibo; Shon-Ke ta duru riba su catibo English: Master
- Titulo masculino cu ta wordo poni dilanti di un nomber cortico pa un persona respeta; Shon-Alfredo ta un bon piskador English: Mister
Skarpion - Un "aráchnido" cu tin 2 mang mane piengs y un rabo cu ta lora riba sumes y tin un hangua na e punta cu veneno den dje. English: Scorpion
Sosega -
1. E acto di tuma un descanso door di pega sonjo durate merdia of atardi. E terminologia aki ta specifico na adulto;
"Buchi Dan a traha duro awe mainta y pesei ela bai sosega un rato."
English: Siesta or nap
2. Un manera desente pa bisa cu un persona a fayese; "Tanta Didichi a bai sosega ayeranochi". English: Pass away, leave us, die
Sua - Ruman homber di un persona su casa, of casa di un persona si ruman muher; Mi sua ta core un auto caro English: Brother in law
Subrino - Yiu homber di un persona su ruman. English: Nephew


text:
Mahuma – Diabierna pa diasabra algo pasa di 12’or mey anochi, polis ta bay pa zuid di rotondo nobo na Mahuma.
Motibo tawata cu dos homber desconoci, o sea dos ladron a drenta e cas.
Segun e señora a conta, ela sea un bentana habri of ta kibra, caminda mes ora ela reacciona. Polis a wordo avisa mes ora.
Nos por a compronde cu e señora a core sali pafo pa evita cu e dos hombernan lo por hacie un daño. E señora a sali y core bay para cerca di su cacho, mientras e dos hombernan desconoci pe tawata rondea den e cas. Probablemente nan a pensa cu no tawata tin niun hende na cas.
Loke nan a logra bay cune tawata 25florin.
Polis a yega y a tira bista, pero no a haya e dos anti socialnan. No ta conoci si e hombernan aki tawata arma, loke si sa ta cu nan a papia bon papiamento.


text:
Kralendijk- Segun Kolegio pa Supervishon Finansiero (Cft), Boneiru ta progresando riba tereno di maneho finansiero.
Cft ta mustra riba e echo ku akountent a apstené di duna un opinion riba e kuentanan anual di 2020, pero alabes a konstatá un poko ménos fayo ku tabatin den e kuenta anual di 2019. Cft a konstatá progreso riba e puntonan prioritario den e karta di e sekretario di estado di Asuntunan di Interior i Relashonnan den Reino di 22 di yüni.
Bista
Tambe Cft ta mustra riba e echo ku Kolegio Ehekutivo a duna un bista den e proseso i e status di e trayekto di mehorashon. Esaki a pone ku Cft a haña un impreshon ku lo tin mehorashon den e kòntròl di e kuenta anual di 2021.
Cft mas ale uta opiná ku yenamentu di e funshonnan importante (direktor di Maneho Operashonal i di Sosten, Hefe di Finansa i Kontroladó di Organisashonnan, ta laga Bonaire dal pasonan importante pa sigui fortifiká e maneho finansiero mas aleu.


text:
workshop
-
News
Carlos Bermudez ta conta di su experiencia na e 3 dianan di workshop
Carlos Bermudez di Aruba Bowling Association tambe tabatin algun palabra pa e tres dia di workshop organisa pa COA.Read More »
-
News
Roxy Oleana ta duna su bista riba e workshop di ‘Sports Administration Skills’
Roxy Oleana di Federacion Gymnastico Arubano ta duna su punto di bista riba e session di Notario Helmeyer caminda a…Read More »
-
News
Zulema Erasmus ta conta riba e session nan cu a tuma lugar
2do secretaria general di Comite Olimpico Arubano, Zulema Erasmus ta papia riba e session nan cu a tuma lugar den…Read More »
-
News
Wanda Broeksema ta elabora riba e workshop ‘Sports Administration Skills’
Despues di tres dia exitoso di e workshop organisa pa Comite Olimpico Arubano ‘Sports Administration Skills’. Presidente di COA, Wanda…Read More »
-
News
Ultimo dia di ‘Sports Administration Skills’
Diaranzon anochi a tuma lugar e di 3 session di ‘Sports Administration Skills’. Topiconan manera Liderazgo y Maneho a wordo…Read More »
-
News
Di 2 session di ‘Sports Administration Skills’
Ayera a tuma lugar e di 2 session di ‘Sports Administration Skills’. Giacomo Petrochi di Ernst & Young a duna…Read More »
-
News
Session ‘Sports Administration Skills’
Dialuna anochi COA tawata tin e prome workshop session di ‘Sports Administration Skills’. E proposito di e sesionan aki ta…Read More »
-
Asunción2022
Workshop Nutricion pa Atletanan
Workshop di nutricion pa atleta nan cu ta rumbo pa Weganan di Asuncion 2022 Diasabra ultimo na oficina di IBISA…Read More »


text:
Recientemente, Minister Xiomara Maduro di Cultura, tabata invitado na e apertura oficial di Lava Glass Studio situa na Caya Harmonia 4. Esaki ta un studio cu ta traha, exhibi y bende obranan di arte traha di glas, cu e meta pa via di educacion engradence e Arte di Glas na Aruba.
Minister Maduro a wordo ricibi pa e propietario sr. Bruno Ava Ibarra kende a duna e mandatario un recorido den e studio cu ta consisti di un fabrica di glas, un studio di exhibicion y un cafe na unda cu bishitante di Lava Glass Studio por sinta y disfruta di algo di come y bebe mientras cu nan ta eynan. Sr. Bruno ta bin di un famia cu ya pa 3 generacion y 6 decada ta activo den e mundo di Arte di Glas di Murano na Venezuela. Ultimo añanan e famia a haci Aruba nan cas y a trece nan arte cu nan pa haci esaki mas accesibel pa Caribe y mundo.
Den e fabrica nobo, nan lo produci piesanan unico cual proceso di produccion lo por ser admira pa e cliente den e espacio habri na publico. Sr. Bruno a splica e mandatario cu pronto lo organisa tayer specialmente pa nos hobennan pa nan por cera conoci cu e Arte di Glas pa di e manera eynan por traspasa conocemento y logra desaroya e forma di arte aki tambe na Aruba. Pa esaki lo invita artistanan internacional tambe pa asina e comunidad na Aruba por cera conoci cu diferente tecnica di e bunita Arte di Glas.
Den e Sala di Exhibicion, Minister Maduro a haya e oportunidad pa admira e coleccion bunita di Arte di Glas den forma di vaas, scalchi y figura den diferente color. Tambe por a cera conoci cu e coleccion di acesorio pa hende muhe cu tambe ta disponibel.
Minister Maduro ta gradici Lava Glass Studio pa e invitacion y ta desea sr Bruno, famia y empleadonan tur clase di exito. Masha danki pa kere den Aruba.


text:
ORANJESTAD,Aruba
Career IQ ta presenta “Restart Conversations – Virtual Summit”. Ta trata di un conferencia gratis online cu lo consisti di tres parti y ta tuma luga riba tres diferente diasabra den luna di mei. E tres partinan di e serienan online ta: 1. economia y entrepeneurship, 2. turismo y 3. innovacion y responsibilidad civico.
Diferente orador lo comparti nan conocemento riba e temanan aki y hunto cu esaki lo tin e panelistanan invita, unda lo trata e preguntanan di e participantenan di e virtual summit. E meta principal di e conferencia virtual aki ta pa crea oportunidad pa haci e discusionan den e areanan aki y ta y teniendo cuenta cu e situacion cu mundo y Aruba ta pasando aden, esta cu e Covid-19. Career IQ kier stimulacombersacion entre tur e participantenan pa pensa con pa por “restart” Aruba durante y despues di e crisis mundial aki.
E discusionnan aki lo ta retorico cu e mensahenan positivo, pa asina inspira e participantenan pa participa y tuma accion den nan seno y sigui crea un “ripple effect” di optimismoden nos comunidad pa rehabilita nos isla.
E summit por trece balor agrega pa un participante mediante e conocemento cu e lo haya den e tres partinan menciona y alabes e por descubri ki oportunidad tin. E responsabilidad civico di tur Arubiano ta pa rehabilita nos isla y participando na e conferencia aki bo por forma un parti activo den esaki y haci e preguntanan na profesional di Aruba y wak nan perspectiva riba e temanan aki. Un otro parti ta cu lo trata e ideanan creativo y innovativo di e “15 idea challenge” cu Career IQ a haci den nan “book club” como parti di e “book club initiative” di escritor internacional Simon Sinek cu su buki “Start with WHY?”.
Career IQ Aruba ta un show na radio, unda cu tur siman ta brinda varios conseho practico y eficiente enfocando riba e lidernan local den nos comunidad tocante con cada un di nos por desaroya nos propio carera, alcansa nos metanan y logra disfruta e bida cu nos tur ta desea. Tambe e programa tin un seccion asina yama “Surviving 8-5” unda ta ofrece e tipnan practico riba diferente area laboral. A lansa e show na 2019 y awe e ta den su di 4 temporada cu mas di 40 entrevista cu diferente lider local.
Pa bo por participa of pa haya mas informacion di e conferencia virtual aki bo tin cu simplemente subi e pagina di “social media” di Career IQ Aruba riba Facebook of Instagram. E summit aki lo tuma lugar riba diasabra 2, 9, 16 di mei di 10 or pa 11 or y mey di mainta. Tuma nota cu e cuponan ta limita.
Registra y asina forma parti di e combersacion pa “restart” Aruba, nos dushi isla.


text:
Despues di algun siman cu OE AZV ta observa un gran cantidad di reaccion di diferente persona riba medionan social tocante cuido medico den exterior, OE AZV ta hay’e necesario pa haci uzo di e oportunidad aki pa splica e proceso di cuido medico den exterior via AZV cu e meta pa cada asegurado compronde e proceso.
Conforme Ley AZV e asegurado tin derecho riba cuido medico na Aruba. Esaki ta nifica cu expertonan medico ta esnan encarga cu e tarea pa consulta y evalua cada caso. Por ehempel si un asegurado sinti malo e ta acudi na su dokter di cas. A base di evaluacion y indicacion medico, e dokter di cas ta referi pa un specialista.
Den caso cu pa motibo cu no tin por ehempel e ekipo disponibel, e infrastructua y of e conocemento y tur loke tabata posibel a wordo haci na Aruba, e ora e specialista di e asegurado por haci peticion na AZV pa cuido medico den exterior.
Comision CGZ
AZV ta traha cu un comision independiente di experto medico (CGZ) pa evalua peticion y duna OE AZV conseho. Den gran mayoria di caso, OE AZV ta tuma e conseho over. For di e evaluacion por sali lo siguiente;
A) Asegurado ta haya un rechazo.
B) Asegurado ta wordo pidi pa un 2do opinion (y of mas tests y of otro trayectoria) na Aruba mes.
C) Asegurado ta haya un aprobacion.
Den caso A, esta di un rechazo, e asegurado por entrega un bezwaar. Esaki lo wordo atendi conforme LAR, Landsverordening Administratieve Rechtsspraak. Den caso di B, e asegurado ta haya informacion y splicacion di e motibo pa cual ta scoge pa esaki. Despues di cana e trayecto aki, por sali afo cu e asegurado por wordo yuda na Aruba mes of cu ainda OE AZV mester aproba pa e asegurado bay exterior.
Den e ultimo caso, esta C, unda tin aprobacion, OE AZV lo organisa e biahe pa e hospital den exterior.
Recapitulacion
Recapitulando, e base legal pa cobertura di gasto den exterior ora un asegurado dicidi di bay riba su mes exterior pa cuido medico lamentablemente no ta existi ainda. Ora un asegurado scoge pa biaha
riba su mes pa exterior, tur gasto ta pa su propio cuenta. Gastonan medico por core hopi halto lihe y esaki ta motibo pa cual OE AZV semper a bin ta alerta tocante e topico aki.


text:
Dunador di trabou no por exigi trahado un test negativo pa por regresa trabou.
ORANJESTAD, Aruba 27 augustus 2020 Departamento di Salud Publico ta bin ta ricibi yamadanan di trahadornan informando cu nan no por regresa trabou si no tin un test di covid negativo.
Departamento di Salud Publico pa medio di e comunicado aki ta informa dunadornan di trabou cu e acto aki ta contra derecho di e trahador. Un test di covid por wordo unicamente exigi door di un dokter pa por confirma un diagnostico.
E maneho di testing pa covid-19 ta stipula cu ta test solamente ora cu tin sintoma y solamente un dokter despues di evalua e pashent ta instrui pa haci un test.
Un persona cu a recupera completo y a ricibi e autorisacion for di e departamento conserni pa sali di isolacion, por bay traha siguiendo tur medida di higiena y proteccion ya conosi.
Re-testing di e persona recupera no ta nesesario y tampoco ta tuma lugar mas unabez cu e persona recupera. Esaki ta e maneho adapta basa riba e situacion di brote cu Aruba ta confrontando. Adaptacion di e maneho ta basa riba investigacionnan y consehonan di organisacionnan di salud internacional.
Na momento cu un dunador di trabou ta exigi un test cu ta imposibel pa e trahador provee debi na e sistema cu no ta permiti, esaki ta bay contra etica di labor.
Departamento di Salud Publico conhuntamente cu Crisis Team y Gobierno di Aruba ta fiha e miho maneho posibel pa maneha e crisis di covid existente y exigiendo un test negativo di un pashent recupera no ta forma parti di e maneho existente.


text:
Willemstad – 3 di novèmber 2016 –Ku e meta pa sigui oumentá i ekspandé turismo for di Canada, Ofisina di Turismo di Kòrsou (CTB) a djòin partnernan, Air Canada Vacations, Sunwing Vacations, Travelbrands i tambe partnernan den sektor privá pa organisá e Canada Road Show kual ta tuma lugá anualmente. Esaki ta un feria turístiko ku enfoke riba duna informashon na e mihó agentenan di biahe na Canada.
E tim di Kòrsou a tene diferente programanan di benta i seminarionan edukativo na Canada. A bishitá Pointe-Claire, Waterloo, Oakville i Toronto pa promové Kòrsou komo un destinashon tòp pa e temporada di wenter 2016/2017 i pa sobra di aña. CTB a keda sostené dor di diferente partner den sektor priva, inkluyendo Avila Beach Hotel, EM City Hotel, Floris Suites Hotel, Funbini Taber Tours, Hilton Curaçao, Kunuku Aqua Resort, Lions Dive & Beach Resort Curaçao, Papagayo Beach Resort, Santa Barbara Beach & Golf Resort, Serenity Transfer & Tours i Sunscape Curaçao Resort, Spa & Casino.
Ademas di ofresé seminarionan edukativo, CTB tabata anfitrion di ‘Toronto Travel Massive’ un evento ku enfoke riba krea kontaktonan den industria di turismo i biahe; mas di 80 miembro di prensa tòp den industria, agentenan di biahe, operadornan di tour i otro ehekutivonan di importansia inkluyendo publisistanan di AFAR, USA Today, the Globe & Mail, Canadian Living, Huffington Post Canada, Travel + Escape, Reader’s Digest Canada a forma parti di e evento. Durante di e evento a tene un #RightNowInCuracao kòntèst riba medionan sosial ku tabatin un impakto di 997,000 impreshon riba Twitter i Instagram.
Ku 5 buelo nònstòp pa siman for di Toronto i Montreal pa Kòrsou, Canada ta sigui ta un di Kòrsou su merkadonan prinsipal den temporada di wenter.


text:
Ministerio Publico y Cuerpo Policial di Aruba ta anuncia pa medio di e comunicado di prensa aki, cu lo hiba un maneho di lik-op-stuk (conoci den pueblo como faya-bo-haya) desde awe pa dilanti te na eleccionnan di 22 di september 2017.
Durante henter e periodo aki, Polis lo actua cu tolerancia y comprension, pa mas tanto cu ta possible. Sinembargo, Polis lo actua tambe na un manera decidido.
E enfasis den e trabao di Polis lo ta pa yega na un balanza entre mantene seguridad y orden publico riba caya, y guia y acompaña e actividadnan di campaña di e diferente partidonan mas mihor posible.
Violacionnan di Ley manera violencia, destruccionnan, y buracheria den publico lo no wordo tolera. Ministerio Publico lo reacciona riba esakinan cu su maneho di faya-bo-haya.
Di e forma aki Mnisterio Publico ta duna sosten na Cuerpo Policial di Aruba den su trabao riba caya, cu hopi biaha ta bastante dificil.
E maneo di faya-bo-haya ta encera cu Ministerio Publico ta ofrece un asina yama transaccion na personanan cu a wordo deteni pa Polis relaciona cu delitonan of infraccionnan relativamente chikito.
Si e persona dicidi pa paga mes ora, anto e caso ta keda cla. Si e persona dicidi cu no, anto e lo haya un citacion pa e presenta dilanti Huez na Corte.
Ta importante pa tene cuenta cu e exigencia di castigo na Corte lo sali mucho mas halto cu e multa cu ta haya na Warda di Polis.
Pa juist pa e motibo ey cu Ministerio Publico ta conseha personanan cu a wordo ofreci un transaccion, pa nan paga mes ora.
Procurador General di Aruba ta haci un yamada enfatico na tur hende pa sigui trata otro na un manera respetuoso y tolerante durante y despues di e periodo di campaña y eleccion.
Libertad di expresion ta un di e derechonan fundamental di mas importante y un condicion absoluto pa funcionamento di un sociedad democratico.
Cada ciudadano tin derecho pa expresa su opinion, pero haciendo esey mester tambe tene den consideracion e derechonan y e bon nomber y honor di bo conciudadano, y e respet pa e seguridad y orden publico na nos pais Aruba.


text:
Un sirbidó di Señor no mester pleita, pero mester trata tur hende ku kariño. E mester por ta un bon maestro, un hende ku pasenshi, Un felis siman , Dios bendishona bo.
Salma 117:1-2
Alabá SEÑOR, tur nashon, tur pueblo, kanta su gloria! Su amor i bondat pa nos ta grandi i fieldat di SEÑOR ta eterno. Alabá sea SEÑOR! Felis siman Dios bendishona bo.
Prov 3:13-14
Felis esun ku haña sabiduria i optené inteligensia. Pasobra sabiduria ta mas benefisioso ku plata i ta hasi bo mas riku ku oro por hasi bo. Dios bendishona bo , felis siman.
Salmo 5:12
SEÑOR, Bo ta duna bendishon na esun ku ta hustu; Bo ta rondon’é ku kariño manera ku un eskudo. Felis siman Dios bendishona bo. Outlook voor Android downloaden


text:
Na tur saserdote, diacano, religrioso y laiconan di Obispado di Willemstad. “ Seis Isla uni den cristo”
Mi rumannan stima:
Cu e unico meta pa sigura cu nos ta tuma e medidanan necesario pa evita mas tanto posibel di keda afecta pa cu e COVID-19 e CoronaVirus, mi ta mira e necesidad di publica e siguiente decreto cu ta drenta na vigor awe 16 di Maart 2020.
1, Despues di a tuma medidanan di precaucion cu e carta publica dia prome di Maart 2020 y tambe 14 di Maart 2020, den cual mi ta menciona cu si ta necesario lo bini cu medidanan adicional na bienestar di un y tur.
2, Despues di a sigui e informenan oficial emeti pa nos Gobiernonan local di cada isla, y tambe tumando na cuenta e importancia di no tin aglomeracion di hende pa asina yuda contene e virus aki.
3, Despues di a tuma nota di obisponan di nos region y di otro paisnan encuanto e celebracionnan liturgico den iglesia Catolico.
Mi ta declara cu nos ta pospone tur celebracion liturgico, pero tambe actividadnan di caracter fomativo, catashi, procesionnan, fiestanan parocial y actonan religioso publico te na un proximo aviso.
Nos lo keda celbra e sacramento di enfermonan, tumando na cuenta e medica di higiena cu nos tur tin cu atene na dje. MI ta anima y encurasha tur nos fielnan pa sigui celebracionnan di misa manera ya indica via di radio, tv y facebook.
MI ta bolbe sigura boso cu e medidanan aki ta pa hunto nos yuda contene mas cu ta posibel e virus aki pa su impacto ta minimo riba boso tur. Boso salud ta di gran importancia no solamente pa evita Corona virus, pero tambe en general. Boso por sigui conta cu mi oracion y ta urgi boso pa nos tur keda cu nos bishita fiha riba hesus nos salbador y keda uni den oracion den e temporada aki di Cuaresma preparando e solemnidad grandi di paco di resureccion.
Boso sirbidi den hesus y maria
Luis A Secco


text:
Mens Erger Je Niet LIVE ta haci un yamada na tur grupo interesa den e wega, cu e fecha oficial pa inscribi bo grupo ta dia 8 di April 2020, for di 7:00pm te 10:00pm na Centro di Bario Brazil.
E apertura di e campeonato ta dia 18 di April 2020, 7:30pm. Ta recorda tur grupo pa cuminsa traha riba nan spandoek,uniform,borchi. Pues algo pa identifica bo grupo dia di apertura di e campeonato grandi di Mens Erger je Niet LIVE. Corda bin inscribi bo grupo pa bo no perde bo chens pa participa.Y manera semper nos ta bisa den un forma humorÃstico!!, bo grupo ta kedaaaa AFUERAAA.
Ta 64 grupo so ta acepta pa e campeonato 2020. Teamnan nobo cu kier participa ta mas cu bon bini,
por tuma contact cu EDDIE DANDLAU na cell 5662208 of Whatsapp.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
ORANJESTAD - Dia Mundial di Turismo ta wordo celebra riba 27 di september tur aña y en conexion cu esaki, A.T.A. a organisa su conferencia anual un biaha mas, e biaha aki den persona, den presencia di mas di 300 persona, despues di 2 aña cu el a ser efectua den forma virtual.
Dia Mundial di Turismo ta un ocasion special unda Aruba Tourism Authority ta tuma e oportunidad pa conscientisa comunidad riba e importancia di e industria pa nos pais y celebra e individuonan cu ta traha den turismo.
‘Rethinking tourism’, ta e tema cu Organisacion Mundial di Turismo a scoge e aña aki, considerando cu e sector ta recuperando mundialmente y mester bay anilisa den ki direccion kier bay como destino turistico.
E conferencia a conta cu presencia di varios miembro di Parlamento di Aruba, Minister President, Minister di Turismo y Salud Publico y Minister di Educacion y Deporte como tambe miembronan di Hunta di directiva di A.T.A., CEO di AHATA, CEO di AAA, CEO di APA, Presidente di ATSA y socionan den e industria. Adicionalmente, e conferencia tawata e sesion di apertura oficial pa e Conferencia di ‘Aruba Meets Europe’, cu a trece tur socio clave y hopi nobo na nos isla e siman aki, pa cual A.T.A. tin un programa completo prepara pa nan. Manera custumber studiantenan di e unidad di Hospitalidad di EPI y di e facultad di Turismo di Universidad di Aruba tambe tawata presente. Tur acompaña pa e ekipo di A.T.A. Aruba. Edjean Semeleer a fungi como Maestro di Ceremonia y a deleita e participantenan cu musica di Aruba, acompaña pa Chris Kross. Mester bisa cu durante di e dia di celebracion, A.T.A. a dedica atencion separa na e industria di turismo crucero pa medio di otro edicion di “Cruise Symposium Aruba” cual a tuma lugar despues di e celebracion ariba menciona.
Durante e transcurso di e mainta Minister Oduber y Ronella Croes CEO di A.T.A. a hiba palabra, sigui pa Max Pinas y Julius van Leeuwen di ‘DEPT Agency’, un di e agencianan internacional cu A.T.A. ta traha cu n’e. Bunita pa menciona ta cu Max a nace na Aruba y Julius a crece kinan, pues ambos tin un conexion cu nos isla, y pesey mes a wordo scogi pa comparti nan expertisio y inspira.
Como parti di su presentacion, Ronella a menciona cu un di e elementonan cu mas a resalta durante e pandemia como tambe den periodo di recuperacion ta e resiliencia cu nos tin como un nacion. Esaki ta un elemento di Aruba su DNA y esaki tawata e compas cu a guia nos durante e crisis. Nos recuperacion tawata posibel a traves di e resiliencia ey combina cu trabao duro y esfuerso di socionan den sector publico y sector priva y sigur tambe e apoyo di nos comunidad.
ORANJESTAD - Awe merdia Federacion di Trahadornan di Aruba (FTA) y Boticanan di Servicio a firma nan di dos contrato colectivo di trabao (CAO). Den e acuerdo aki e enfoke principal tawata fortificacion di e poder di compra di e empleado, cual a resulta den tanto un aumento porcentual di salario pa e duracion di e acuerdo como tambe un ahuste na e structura di salario, ampliando esaki pa asina tin mas espacio pa crece. Ademas a acorda un aumento anual di e bonus di fin di aña como tambe e dianan di vakantie. E CAO tin un duracion di 4 aña.
ORANJESTAD – Recientemente Aruba Airport Authority N.V. (AAA) a organisa su di tres “Spotter’s Day”. Desde 2018, Aeropuerto di Aruba a reconoce cu tin un interes grandi pa “plane spotting” na nos isla. Mas y mas spotter ta ‘tag’ Aeropuerto di Aruba den nan potret y pa e motibo ey, na 2018, a tuma luga e prome “Spotter’s Day”. Debi na e interes grandi ricibi, a dicidi cu “Spotter’s Day” lo bira un evento anual pa Aeropuerto di Aruba. Despues di dos aña ausente, e aña ‘ki a invita tur spotters pa asina aplica pa participa na Spotters Day.
ORANJESTAD - E asosacion conoci como Aruba Timeshare Association (ASA) su iniciativa di entrenamiento rond e isla, presenta pa CHTA Education Foundation, a haya un sorpresa riba recientemente ora cu pa medio di Tom Pas cu a pasa un rato pa combersa cu e 24 supervisornan. Pas tabata gerente di Education Foundation entre 2002 cu 2013 y ta pasiona riba su desaroyo personal y yuda otro hende haya un chens pa mehora nan bida profesional.
ORANJESTAD – Segun e ultimo encuesta di Noticiacla na luna di augustus di e aña aki, Aruba tabata dividi riba e tema di matrimonio di mesun sexo. Por lo menos entre e 850 personanan cu a participa den e encuesta. Y entre esnan cu tabata pro pa cambia e ley pa permiti matrimonio di mesun sexo, e grupo mas grandi tabata kier pa esaki sosode pa medio di un referendum. Interesante ta cu den e encuesta aki, e participacion di hende muher tabata mas cu e ser masculino, reparti 54% contra 46%. Un 1% tabata registra como ‘otro’.
ORANJESTAD - Evert Bongers, autor di varios publicacion tocante historia di Aruba manera e.o. ‘Augustus scur’ y ‘De kolibrie op de rots: En meer over de geschiedenis van Aruba’ a publica awor su buki titula ‘Goudkoorts! En meer over de geschiedenis van Aruba’. Directora di Biblioteca Nacional Aruba a ricibi algun ehemplar for di sr. Evert Bongers pa e coleccion nacional como tambe e coleccion di biblioteca publico. Pronto por consulta of lesa e buki aki na biblioteca.
ORANJESTAD - Diasabra 3 di december ultimo tabata e dia special rond mundo pa pone atencion na e Persona cu Limitacion. E aña aki atrobe Departamento di Asunto Social a para keto riba e dia pa reflexiona riba e bida di e persona cu ta biba cu un limitacion na Aruba. E tema di Nacionnan Uni pa 2022 ta “Solucionnan transformativo pa desaroyo incluso: E rol di innovacion pa fomenta un mundo accesibel y husto (Transformative solutions for inclusive development: The role of innovation in fueling an accessible and equitable world) ”.


text:
Tur crisis ta wordo coordina for di Oficina di Prevencion di Calamidad, no ta importa e tema. Coronavirus ta un malesa infeccioso cu ta wordo coordina como un crisis y awo el a bira un pandemia segun director di e departamento menciona. Rino Hermans.
Eynan e rol di coordinacion multidisciplinario ta bin aden. E papel di nan oficina ta pa conseha gobierno basa riba e plannan pa Aruba. E ta plannan cu a test caba. Gobierno por aloca fondo pa prepara e dienstnan miho pa esaki.
Aworaki ta den e fase di informa parlamento con bon prepara nos ta. E ta keda un preocupacion. Nos economia ta turismo, segun Hermans.
Coronavirus por bay wordo importa via puertonan di entrada. Ta bezig ya na di dos liña di mitiga. E prome liña di defensa tina na su luga for di cinco siman pasa. Awo ta bezig cu e di dos liña di defensa y ya probablemente ta trahando riba e di tres liña di defensa.
Tin hopi di e cosnan aki cu no ta bay den prensa cu nan, pero por confirma cu ta trahando den e ultimo seis simannan aki pa loke ta coronavirus. Hermans a menciona cu e vision cu Oficina di Prevencion di Calamidad a expresa ta pa laga Aruba ta e ultimo isla cu e boton cora den Caribe. No mester ta na di tres, ni di cuater of di cinco. Sino e ultimo. Basa riba esaki ta trahando riba e di dos liña di defensa, pa asina logra e mision pa ta e ultimo isla pa haya coronavirus riba dje.
Aruba ta full cla
Por bisa cu Aruba ta full cla pa un caso di pandemia. Aworaki un pasahero mester bin cu coronavirus of tin sospecho, tur sinergia ta coordina pa tur dienst traha hunto. Tur cos ta cla, segun Hermans.
Aworaki door cu no tin ningun riba e isla, cada 48 ora ta revisa e plan, adapt’e, tur cos ta in place y pa laga pueblo ta trankil, tin un capacidad awor aki di 49 isolacion. Esey ta nifica cu na momento cu yega di 50, por papia di un crisis na Aruba cu el a cuminsa pasa e capacidad.
Pa awor aki Aruba ta bon prepara pa e prome impactonan di dje. Hermans ta trankil y conociendo kico tin haci caba, por pidi pueblo pa keda trankil. Berdad tin hopi cos no ta sali den media, pero no ta un plan cu tin cu bay propaga.
Si sa cu tur cos ta bon prepara. Awe Parlamento a haya un bista con bon prepara Aruba ta. Pais grandinan mes tin retonan grandi. Aruba tambe tin reto, pero tin tur cos na su luga cu por bisa cu te aki ta e capacidad di mantene y cu e vision di ta e ultimo isla den Caribe pa haya e boton cora riba dje cu tambe tin un index.
Evaluacion di scenario
Hermans a sigui splica cu tin loke cu ta yama den e plan di contingencia, e weerstandvermogen. Esey ta loke ta PPA, pañanan di proteccion di e First Responders. Lo bay yega un momento cu por ta no ta bay tin derecho di importa cos mas.
Tin un resistencia na Aruba di cuminda, loke tabata un di e preguntanan di Parlamento. Tin un resistencia cu no ta algo cu mester drenta den panico di biaha. For di Oficina di Prevencion di Calamidad, no ta mira ningun scenario cu Aruba no ta prepara riba dje.
E mester ta cla si cu no por evita cu e ta yega Aruba. Si tin un weerstand te cu 50. Despues di 50, mientras tanto cu e prome yega, ta cuminsa saca e otro plannan tambe. E otro plannan t’ey tambe caba. Tin scenario 1 te cu 5 describi.
Y e parti di mas importante, gobierno a pone e parti financiero disponibel pa Oficina di Prevencion di Calamidad, por tin tur dienst prepara riba un nivel cu por deal cu e situacion aki.
Cifranan
Tin varios pais cu ta papia di un porcentahe di riesgo cu ta adulto grandi y tambe hendenan hopi hoben manera baby y mucha. Segun Hermans, ta purba di wanta e cifranan interno. Na momento cu sa cua ta e porcentahe di risico, pa bise publicamente ta crea un panico, loke no ta e intencion.
Pero e porcentahe no ta dje halto ey manera un Italia cu a experencia su porcentahe con halto e ta, di e grupo di riesgo. Na Aruba tin un grupo di riesgo. Rampen Bureau tin preocupacion p’esey, pero tin un plan cla traha pa esey. Pero e porcentahe no ta manera cu a perde control riba dje.
Situacion na Corsou
E crucero cu coronavirus na Corsou tabata un close call y Oficina di Prevencion di Calamidad tabata na altura di e situacion aki. Segun Hermans, nan tin un close call casi tur dia. Ta p’esey ta bisa cu e vision ta pa ta e ultimo boton cora den Caribe. Tabata monitor e situacion pasobra su port of call tabata Aruba y despues desvia bay Corsou.
Pero tin’e di cerca. E relacion di comunicacion entre Desaster Managers y dokternan den region y mundialmente, ta riba un base basta frecuente. No solamente na Aruba, pero mundialmente ta haya sosten di tur hende.
Cualkier cos cu nan experencia cu por trece cambio den e maneho, El a bisa cu nan departamento ta wordo poni na Aruba. P’esey cada 48 ora tin un reunion di e team di maneho, pasobra e team di maneho por ta ta prepara asina grandi, siendo cu tabata tin cambio den patronchi cu por adapta.


text:
“Ami ta Turismo” presenta pa AHATA
ORANJESTAD, Aruba : “Mi ta bay cumpli dos aña trahando cu Eco Destination. Desde jong semper mi a traha den turismo y awor aki e trabou ta mas amplio, trahando cu hotelnan y otro companianan cu tambe ta aporta na turismo di nos isla”, asina Melanie Lacle, Operations Manager di Eco Destination a conta. E ta un di e invitadonan den e seccion “Ami ta Turismo” presenta pa AHATA.
“Durante planning, den cuadro di preparacion di nos programanan, nos ta pasa masha pret na trabou y na final ta masha great pa topa gruponan cu ta bini nos isla pa pasa bon”, esaki parti di e trabou di tur dia di Melanie Lacle na Eco Destination.
E compania mes ta existi casi 30 aña caba na Aruba. Nan ta traha hopi cu e gruponan di incentivo cu ta bini nos isla y tambe ta organisa nan eventonan, ricibi nan na aeropuerto y asina por sigui menciona.
Siendo un empleada orguyoso di Eco Destination, Melanie Lacle ta contento di comparti cu regularmente e compania ta duna bek na comunidad. Y hopi biaha nan ta haya clientenan, cu ta companianan grandi cu ta bin Aruba pa pasa bon pero na final kier duna algo bek. Esaki ta e tipo di gruponan cu prome cu nan bandona Aruba ta yuda verf scol, ta regala computernan na scol, otronan ta traha bookshelfs cu despues a regala por ehempel un biblioteca y asina lo por sigui menciona.
Melanie Lacle a splica cu su contacto cu clientenan ta inicia for di algun luna adelanta caba, ora ta planea e biahe y e eventonan. Di e forma aki ta cera un amistad cu clientenan y na final, ora nan regresa nan pais, ta mustra comosifuera cu nan conoce otro pa hopi aña caba.
Na final, el a expresa cu su meta tur dia ta pa sirbi nos turistanan miho posibel y demostra tur hende cu ta hunto so nos por logra…y bisa orguyosamente cu “Ami ta Turismo”.


text:
Carlos Holmes Trujillo, minister di defensa di Colombia a fayece madruga, segun informe di su ruman homber, José Renán Trujillo riba su cuenta di Twitter. “Cu dolor profundo, a fayece mi ruman. El a lucha pa su conviccion y a muri pa defende esaki.”
E minister di defensa, di 69 aña di edad, tabata interna na e hospital militar di Bogota y e tabata bou tratamento di ciudado intensivo pa complicacion deriva pa covid-19. Algun dia atras, e presidente di Colombia a laga encarga e ministerio di defensa na e comandante di forsanan militarm general Luis Fernando Navarro.


text:
The content originally appeared on: Diario
Minister Rocco Tjon, titular di Husticia:
ORANJESTAD (AAN) – Cuminzando e ronda di pregunta, durante e conferencia di prensa cu Minister di Husticia y Asunto Social Rocco Tjon, unda el a felicita e personal di KIA, cu a celebra nan dia y siman di Cuidadornan di Preso, DIARIO a puntra e mandatario, den termino general, con ta bayendo cu e situacion mes den KIA y si tin suficiente personal.
E mandatario a bisa cu e ta un bon pregunta mirando cu ta un reto grandi, cu den tur departamento di husticia tin scarcedad di personal, y esaki ta un hecho.
Pesey, e ta boga pa bin klasnan nobo den cuadro di e retonan financiero cu nan ta confronta cune. Pero na mesun momento, hunto cu e diferente departamentonan, nan ta bezig ta structura diferente di nan procesonan, e manera con e ta conduci e operacionnan pa di e forma ey tambe kizas lo tin mester di menos personal, cu aworaki.
Pues, e ta un combinacion di percura pa emplea mas persona, den cuadro di e retonan financiero, pero di otro banda restructura, ta critico riba bo propio procesonan, pa wak si enberdad tin mester di tanto personal pa e proceso di reorganizacion ta para pe. Esaki no ta conta solamente pa KIA, pero tambe pa Brandweer, Imigracion y Cuerpo Policial. Pues, ta un reto pa henter e cadena di husticia.


text:
Cuerpo Policial
ORANJESTAD (AAN): Diamars algo prome cu meyanochi radarkamer a detecta un boto cu a crusa den awa territorial di Aruba. Mesora Radarkamer a informa personal di Kustwacht, cu  tambe a mobilisa helicopter di Polis.
Patruya di San Nicolas como tambe K-9 a mobilisa pa asina controla den e area na tera.
Kustwacht a persigui e boto, unda esnan riba e boto lo mester a tira pakete den lama. E boto a wordo intercepta pa Kustwacht y a detene un total di 7 ilegal. E boto ta procedente di Venezuela.
E unidad di helicopter di KPA a sigui busca e resto di bultonan cu a wordo tira den awanan teritorial
https://diario.aw/categories/noticia/policial/kustwatch-a-7-persona-indocumenta-y-un-cantidad-grandi-di-substancianan-ilegal#sigProId1ab6d4317d


text:
Den Haag- Eks minister di Finansa di Hulanda ta bai manehá e asina yama ‘Nationaal Groeifonds’ na Hulanda.
Entre 2012 i 2017 Dijsselbloem a okupá e funshon di Minster di Finansa na Hulanda. Tambe e tabata, pa un temporada, presidente di e paisnan ku ta usa Euro komo moneda ofisial.
Den e 5 añanan benidero, tin un total di 20 miar di Euro disponibel pa yuda stimulá ekonomia di Hulanda. Ta di spera ku e islanan BES, ku ta forma parti di teritorio nashonal di hulanda, tambe lo risibí un parti di e fondonan aki pa yuda stimulá ekonomia despues di e Pandemia di Covid-19 ku a kousa un daño ekonómiko hopi grandi riba e islanan.


text:
ORANJESTAD – Diabierna mainta Prome Minister Mike Eman compaña pa su colega di Infrastructura Benny Sevinger y di Husticia Arthur Dowers, a presencia momento cu e prome caba di asfalt a wordo poni riba e brug di Green Corridor. E trabou aki ta marca otro punto hopi importante den e totalidad di e proyecto Green Corridor cu pa semper ta cambia e sistema di trafico di Aruba. Pa prome biaha den existencia di pais Aruba, ta conoce caretera di 4 via, 2 pa cada direccion, for di aeropuerto te na Pos Chiquito, pasando riba un brug cu un diseño hopi moderno.
“Cu e fase di trabou aki ta demostra cu nos ta yegado tambe na e punto di inauguracion di e brug. Mi a wordo a splica cu den luna di augustus, despues cu e pasa den tur testnan tecnico, Aruba lo por tuma e brug den servicio pa haci e apertura oficial. Sin duda esey lo ta un dia grandi, e dia di inauguracion di e brug, cu ta forma parti integral di nos vision di e proyecto Green Corridor.” Ademas, e mandatario a bisa, parti di e vision di 4-baansweg ta crea mas siguridad den trafico. Ya caba cu tur e cambionan haci den e aspecto di infrastructura, por constata cu tin menos accidente di trafico.
Para na na e brug, Prome Minister Mike Eman a bisa cu e no por evita cu su pensamento ta bay bek na 2010 ora cu a biaha pa Hulanda pa busca ayudo di expertonan di Rijkswaterstaat riba realisacion di 4-baans weg, minimalisando e daño riba naturalesa. Nos a haci escogencia pa haci’e 4-baans te cu Pos Chiquito y drecha e otro tres arterianan cu ta bay direccion di San Nicolas. El a haya e nomber di Green Corridor, pa scapa e naturalesa door di no uza e ruta escogi anteriormente.”
E proyecto aki a wordo realisa door di e empresa internacional ODINSA y esun cu a guia e proyecto tabata Carlos Zubietta, kende Prome Minister Eman a gradici pa su pasenshi y confiansa cu ODINSA a pone den Aruba tumando e proyecto aki via e sistema di PPP (Private Public Partnership) cu semper tin riesgo pa su empresa y asina mes a acepta e reto.


text:
Lesa aki bou e preguntanan ku mas ta hasi i kontestanan tokante e Organisashon di trabou temporario (TWO) i COHO.
Paketenan Nashonal
E paketenan nashonal ta kontené e akuerdonan entre e paisnan i Hulanda tokante medidanan i e reformanan struktural ku mester tuma riba tereno finansiero, ekonómiko i atministrativo. Lo elaborá e reformanan den medidanan konkreto i implementá nan den proyektonan i programanan. E paisnan i Hulanda a akordá ku esaki ta e mihó manera pa traha huntu. TWO ta sostené e paisnan Karibense ku realisashon di e reformanan di e paketenan nashonal. TWO por hasi esei por ehèmpel dor di suministro di ekspertisio (konosementu) for di ministerio hulandes òf asistensia tékniko. Tambe, TWO ta supervisá implementashon di e reformanan dor di Aruba, Kòrsou i Sint Maarten i ta informá e Ministerio di Asuntunan Interno i Relashon den Reino tokante esei. Elaborashon di e paketenan nashonal ta tuma lugá den agèndanan di ehekushon i plannan di ehekushon. E paisnan i TWO ta hasi esaki huntu. E agèndanan di ehekushon i resúmennan di e plannan di akshon ta públiko i por haña nan riba e página di Dokumentonan. Di e forma aki, habitante di e paisnan tambe por sigui e avanse di e ehekushon i kon ta traha riba e diferente medidanan.
E reformanan struktural i medidanan konkreto aspirá inkorporá den e pakete nashonal tin e siguiente metanan:
- hasi e ekonomia sólido i elástiko;
- restorá finansa públiko;
- mehorá siguridat sosial, kuido i enseñansa;
- fortalesé estado di derecho.
Ounke e paketenan nashonal pa e diferente paisnan tin mesun temanan i hopi bia mesun medidanan tambe, nan no ta kompletamente igual. Kada pais tin karakterístikanan úniko ku ta eksihí un enfoke na midí.
Antisipando establesimentu formal di COHO, ya a kumbiní e asina yamá paketenan nashonal ku e paisnan. Den nan a akordá ku lo traha riba reformanan ekonómiko, finansiero, sosial, di estado di derecho i di institushon. Den e paketenan nashonal a formulá 45 medida ku ta kontribuí na e reformanan ei. Ya tin trabou tumando lugá pa duna kontenido na esei, den kua e TWO ta trahando huntu ku e paisnan na ehekushon di e akuerdonan aki, i supervisando nan. E ekspektativa ta ku den transkurso di 2022 e promé resultadonan konkreto di esei lo bira visibel. Pensa na medidanan ku ta mehorá e klima di negoshi òf ku ta trata ku impuesto. E agèndanan di ehekushon i resúmennan di e plannan di akshon ta públiko i por haña nan via e website di TWO. Asina habitante di e paisnan tambe por sigui loke ta tumando lugá, di ki forma ta trahando na e diferente medidanan i ki ora ta ferwagt e promé resultadonan.
Organisashon
E Órgano Karibense di Reforma i Desaroyo (COHO, Caribisch Orgaan voor Hervorming en Ontwikkeling) ta un organisashon, ku bou di òrdu di ministerio di Asuntunan Interior i Relashon den Reino ta sostené serka, i ta supervisá, e reformanan ku a palabrá na Kòrsou, Aruba i Sint Maarten. Ta lanta COHO ku lei i e ta un órgano di gobièrnu ku tarea independiente.
COHO ta konsistí di un direktiva di tres miembro i un organisashon atministrativo ku ta hasi e ehekushon real na nòmber di e direktiva. COHO ta sostené e proyektonan di reforma di e gobièrnunan di e islanan karibense, por ehèmpel kontribuyendo na e desaroyo di e proyektonan i e organisashon i eventual finansiamentu di ekspertisa di kontenido serka e proyektonan ei. Banda di esaki COHO ta supervisá kontrolando si ta alkansá e metanan di kontenido i finansiero di e proyektonan di reforma. Finalmente COHO ta konsehá e paisnan karibense i Hulanda pa ahustá kaminda ta nesesario. Si strukturalmente no alkansá meta serka mas proyekto, COHO por konsehá tambe pa retirá e sosten finansiero.
Intenshon ta pa instituí COHO ofisialmente den 2022. E fecha eksakto di lantamentu ta dependé di e durashon di e trayekto di legislashon di Reino. Un organisashon di prekursor serka ministerio di Asuntunan Interior i Relashon den Reino ta traha riba e lantamentu i organisashon di COHO.
Lo bini kuater ofisina pa COHO, un ofisina na Den Haag i e sobra ofisinanan den e kapitalnan di e paisnan. Na Den Haag prinsipalmente e sinkronisashon ku e ministerionan hulandes lo tuma lugá, ku lo trese e ekspertisio di kontenido pa e trayektonan di reforma. Na e paisnan e sosten di e proyektonan ku ta kore aya lo tuma lugá.
Aktualmente ta traha na e lantamentu di COHO. Na mes momento mester ehekutá e reformanan i medidanan den e Paketenan Nashonal. P’esei e ministerio di Asuntunan Interior i Relashon den Reino a lanta un Organisashon di trabou temporario (Tijdelijke Werkorganisatie, TWO) pa ehekutá e trabounan aki huntu ku e Paisnan i e ministerionan hulandes, ku ta suministrá ekspertisio di kontenido i e paisnan.
TWO ta sòru tambe huntu ku e paisnan pa formulashon di un agènda di ehekushon pa duna kontenido na e paketenan di pais. Na Aruba i Kòrsou for di promé di febrüari 2021 ta traha ku Agènda di Ehekushon, na Maarten esaki lo tuma lugá mas despues. Ta aktualisá i establesé e Agèndanan di Ehekushon kada kuartal. TWO ta e promé instansha di kontakto pa e paisnan si ta trata di e kondishonnan, medidanan i e proyektonan i programanan di reforma. Tambe TWO ta supervisá e ehekushon di e medidanan, proyektonan i programanan i ta presentá konseho tokante di esaki.
Lo establesé COHO pa 6 aña. Konseho di Minister di Reino (RMR, Rijksministerraad) por prolongá e temporada aki ku 2 aña. Esaki ta sosodé solamente si reforma ku a palabrá den e Paketenan Nashonal no ta kla ainda.
COHO ta haña un direktiva ku ta konsistí di un presidente i dos miembro. Un servisio atministrativo ta sostené e direktiva. E direktiva di COHO ta ehekutá e tareanan legal ku a enkarg’é kuné independientemente i ta duna hustifikashon tokante esaki na Minister di Asuntunan Interior i Relashon den Reino (BZK).
Den COHO lo bini tres tim di programa: Aruba, Kòrsou, Sint Maarten. E timnan di programa tin komo tarea pa sostené i monitòr e desaroyo i ehekushon di proyekto, programa i medida di órgano di gobièrnu i kompania di gobièrnu di e paisnan den relashon ku tópiko deskribí den un Pakete Nashonal. E timnan aki ta traha parsialmente na Hulanda (por ehèmpel pa deliberashon ku e ministerionan hulandes) i na e paisnan.
Regularmente ta sali vakatura via nos página Vacatures, www.werkenvoornederland.nl, www.rijksdienstcn.com i tambe riba página di Facebook di COHO i.o..


text:
Oranjestad: Diasabra den oranan di madruga un patruya di polis ta wordo manda cu urgencia na e establecimento den centro di Oranjestad, U Wanna Beer pa motibo cu lo tin un homber bou influencia tabata mandando e lugar cu piedra y botter
Na yegada di e patruya, e homber bou influencia ya a bandona e sitio, na e sitio polisnan a bin compronde cu e persona aki tabata paden, ela bebe dimas y a cuminsa haci fastioso, despues cu e homber a sali pafor esnan para na e porta di e establecimento no a lague drenta bek paden. Esaki a pone cu e homber bou influencia a rabia y a cuminsa na manda botter y piedra dilanti e establecimento.
Despues cu e security di e establecimento y mas persona a sali bay papia cu ne, enberdad ela bay for di e sitio sin problema.


text:
ORANJESTAD: Diahuebs den ora tempran di mainta Minister Endy Croes a bishita Arco Iris Kleuterschool en conexion cu celebracion di 25 aña di servicio di juffrouw Mariebelle Arends y juffrouw Nyree Hart. E mainta festivo a inicia cu himno di Arco Iris Kleuterschool canta pe alumnonan, sigui pa palabra di bon bini pa cabesante di scol juffrouw Nelly Orman – de Cuba.
Director di DPS sr. Ivan Croes tambe a hiba palabra ne ocasion special aki. Minister di Enseñansa a felicita y gradici e dos docentenan den nomber di Gobierno di Aruba y Ministerio di Enseñansa y Deporte alabes a haci entrega di un reconocemento di aprecio y gratitud na e juffrouwnan.
Mandatario di Enseñansa a enfatisa cu e ta hopi orguyoso di e docentenan cu a dedica gran parti di nan bida pa educa nos muchanan. Danki pa boso dedicacion y profesionalismo den enseñansa na Aruba. E dignatario a expresa cu ta remarcabel y no ta comun ta cu ambos docente a cuminsa nan carera na SETAR despues nan a bay IPA, nan a stage na Arco Iris Kleuterschool y nan a keda traha na e scol pa 25 aña.
Un poco di e trayecto di juffrouw Nyree Hart
Dia 13 di januari 1997 sra. Hart a drenta den servicio di Gobierno na SETAR. Na augustus 1998 a habri oportunidad bay IPA cu studieopdracht. Na aña 2001 juffrouw Nyree a pasa su stage na Arco Iris Kleuterschool y na 2002 a gradua como maestra specialisacion 4-8 aña. Despues di su stage juffrouw Nyree a keda traha te awe na su scol stima Arco Iris Kleuterschool. Dia 13 di januari 2022 juffrouw Nyree a cumpli 25 aña di servicio.
Trayecto di juffrouw Mariebelle Arends
1 di februari 1996 sra. Arends a drenta den servicio di Gobierno na SETAR y 6 luna despues a bay IPA. Na aña 1999 Mariebelle a gradua como maestra specialisacion 4-8 aña. Dia 1 di augustus 2021 juffrouw Mariebelle a cumpli 25 aña di servicio.
Finalisando mandatario di Enseñansa ta gradici e docentenan y famia cu ta sostene nan durante henter e trayecto aki. Masha pabien!


text:
ORANJESTAD: Recientemente Minister Endy Croes a tene suprome reunion pa medio di enseñansa, yega na un posibelacuerdo pa involucra educacion con pa atende cu mascota nascol.
E mandatario a expresa cu e tabata un reunion fructifero undaa sinta cu varios persona pa scucha di nan banda kico ta e retonan cu nan a of ta enfrenta pa atraves di enseñansa por stimula escogencia responsabel si ta dicidi pa bira doño di un mascota si of no.
Presente tabata algun persona cu, desde 2014 cual tabata e tempo cu Plataforma Ley di Cacho tabatin un comision di conscientisacion, a purba logra esaki, tambe 3 (ex-) maestro, algun consehero di diferente ministerio, y e presidente di e comision di Accion Nationaal Plan Hondenpopulatiebeheer. E problematica di cacho ta un problema nacional pa cual atravesdi enseñansa tambe lo cuminsa trata e topico.


text:
…Nan a drenta funshon mesora!…
WILLEMSTAD- 25 di sèptèmber 2018 – Resientemente 13 hóben a gradua komo guia turístiko despues di a sigui un kurso intensivo di ‘Tourist Guide & Hospitality’. E kurso a keda inisiá aña pasá sèptèmber dor di Ofisina di Turismo di Kòrsou (CTB) den estrecho koperashon ku Reda Sosial, SOAW i One Curaçao e organisashon sertifiká di ‘Tourist Guide & Hospitality Training’ kual tabata enkargá ku e kurso. E programa di sertifikashon pa hóbennan entre 18 i 33 aña a pèrkurá pa e partisipantenan risibí un kurso intensivo di Guia Turístiko i Hospitalidat. Durante un seremonia spesial e 13 graduadonan a risibí nan diploma for di man di Promé Minister sr. Eugene Rhuggenaath, Minister di Desaroyo Ekonómiko Dr. Steven Martina i Minister di Desaroyo Sosial, Labor i Bienestar sr. Hensley Koeiman.
E hóbennan a risibí un diploma kual ta rekonosé pa World Federation of Tourist Guide Associations. Ademas di esaki, nan lo ta e promé ku lo haña un “Blue Badge” aprobá i rekonosé dor di CTB. Mayoria di e graduadonan a drenta sektor turístiko kaba i ta laborando komo guia turístiko. CTB di su banda tambe ta dunando nan e oportunidat pa traha komo guia turístiko pa gruponan ku ta bin for di eksterior.
CTB, Reda Sosial, SOAW i One Curaçaota felisitá, Damaris Sambo kual a resultá di ta e mihó graduado, Anaïs Godfried Arundel, Berliza Jansen, Christy Mendes Brazao, Dewi Pomario, Ian de Windt, Jonathan Estanista, Quincy Carolus, Ray de Keyzer, Riangelo Jones, Ryan Quinland, Tyrone Brunken i Amaries-Anne Koeiman ku e logro importante aki. CTB i su partnernan ta deseá kada graduado hopi éksito den nan karera komo guia turístiko i ta konta ku nan lo sa di bende Kòrsou di un manera ku ta inolvidabel pa nos bishitantenan. Masha Pabien!


text:
Category: SUSESO
Patruya pidi na Centro Medico despues cu tata a fayece y yiu a bira histerico y manda stul riba e personal
Dialuna atardi varios patruya a ser dirigi na Centro Medico Sanicolas despues cu un tata cu tabata interna pa dialyse a fayece y yiu a…
Auto a cai den greppel na Tanki Flip!
Diasabra anochi a drenta informe di un accidente na Tanki Flip. Mesora a dirigi un patruya na e sitio. Na yegada di e patruya a…
Gobernador di Aruba a test positivo pa COVID-19 / Gouverneur van Aruba positief getest op COVID-19
ORANJESTAD – Gabinete di Gobernador di Aruba ta informa cu Gobernador di Aruba, Su Excelencia Alfonso Boekhoudt a haci un COVID-19 test ayera. E resultado…
Accidente hit & run cu herido na Belgiëstraat
Diadomingo anochi a drenta informe di un accidente cu hende herida na Belgiëstraat. Mesora a dirigi tanto polis como ambulans na e sitio. Na yegada…
Polis a detene chauffeur problematico y a confisca su auto!
Diamars anochi a drenta informe di cu tin un persona problematico na e pompstation di Citgo na Ponton, mesora a dirigi un patruya na e…
Zonido straño na Guarda Nos Costa
Diaranson marduga a drenta informe di cu e personal di Guarda Nos Costa a pidi ayudo di polis. Na yegada di patruya a bin compronde…
Maltrato na Tanki Leendert
Diamars anochi a drenta informe di un maltrato na Tanki Leendert. Mesora a dirigi polis na e sitio. Na yegada di e patruya a bin…
Problema entre pareha den oranan di mei anochi a termina cu e decision cu e dama ta bai for di e cas
Dialuna mei anochi a drenta informe di un pelea di pareha na Professor Lorentzstraat na un apartamento. Mesora a dirigi polis na e sitio na…
Accidente cu hende herida banda di Mundo Nobo na Santa Cruz
Diamars mainta a drenta informe di un accidente cu hende herida na e cruzada banda di Mundo Nobo na Santa Cruz, mesora a dirigi tanto…
Airport di Aruba ta habri bek y den operacion normal!
Relaciona cu e avión cu a baha despues di cu airport a sera: e investigacion ainda ta continua. E avion tabata rumbo Caracas y a…


text:
Cali Valle 2021News
Test Tecnico Landamento Artistico
Esaki a tuma lugar na Piscina Olimpico Roly Bisslik
Diasabra ultimo na Piscina Olimpico Roly Bisslik a tuma lugar test tecnico den Landamento Artistico
Diasabra mainta e grupo di atleta cu lo biahando pa Cali, Colombia pa representa Aruba den e Juegos Panamericano Juveniles 2021 a hasi un test tecnico individual. Na e ocasion aki tabata presente di parti Comision Tecnico di COA, Monica Fajardo como tambe Glennon Eights.
Aworaki e atletanan ta cuminsa drenta den e fase final prome cu e viahe pa Cali. Otro siman e Weganan ta programa pa inicia y landamento artistico lo ta den e 2do siman di competencia.


text:
WILLEMSTAD – Polis a para awe, djaweps 16 di mei 2013, pa 17:40’or un vehíkulo riba Winston Churchillweg ku outoridat nan hudisial tabata buska en konekshon ku e asesinato di dia 5 di mei 2013. Polis a konfiská e vehíkulo aki pa mas investigashon. Alrededor di 18.30’or polis, den kompania di Fiskal di Ministerio Públiko, a hasi un entrada hudisial den un ofisina di un negoshi di hür outo na Rooi Santu. Na e sitio aki polis a haña i konfiská un vehíkulo mas i algun otro artíkulo ku ta di importansia pa e investigashon.
Djadumingu 12 di mei 2013 for di den ora nan di mèrdia te den ora nan lat di atardi polis a hasi un asina yama ‘Passantenonderzoek’ den e área kaminda e asesinato di Sr. Helmin Wiels a tuma lugá dia 5 di mei último.
Aki nan un par di minüt promé ku 5’or di atardi sentral di polis a risibí yamada ku tabata tin un tiramentu na e playa na Mari Pampoen, mihó konosí komo pier na Mari Pampoen. Na yegada e patruya nan polisial ku a bai na e sitio a konfirmá ku e lider e ala bès parlamentario pa partido Pueblo Soberano tabata gravemente herida. Mesora a kuminsá ku trabou nan di promé asistensia pero esaki no a duna resultado ya komo ku parlamentario Wiels a bin fayesé na e sitio.


text:
Disney i Google ta intresá na kumpra Twitter.
Segun fuentenan anonimo, e konsorsio The Walt Disney Co. ta den konsulta ku konseheronan finansiero pa studia e posiblidat si e kompania por hasi un oferta serio pa tuma e popular servisio di mensahe riba retnan sosial Twitter. Ya tabata konosí ku e kompanianan Google i Salesforce tambe a mustra interes den kumpra Twitter, segun Bloomberg.
Segun Nick Bilton, ku a skibi un buki tokante e nasementu di Twitter, funshonarionan haltu den e gigante di retnan sosial, ta konsiderá Disney komo e kandidato ideal pa tuma Twitter over. Ademas e hecho ku Jack Dorsey, ku ta CEO di Twitter, ta miembro den gerensia di Disney, tambe ta faboresé un posibel akuerdo entre e dos kompanianan. Segun CNBC, Microsoft tambe ta un kandidato potensial pa tuma Twitter. Ta kalkulá ku den 30 pa 45 dia e benta di Twitter lo mester ta kla. Debi na e spekulashonnan tokante un posibel benta di e kompania, e akshonan di Twitter a subi enormemente den e dianan ku ta tras di lomba. Twitter ta konfrontá problema pa atraé klientenan nobo. Ketu bai e kompania ta sigui krese, sinembargo no mes fuerte ku su kompetidor Facebook. Aktualmente Twitter tin un balor di 15 miyart dòler riba merkado.


text:
The content originally appeared on: Diario
Ministro Dangui Oduber
ORANJESTAD (AAN): Minister di Turismo y Salud Publico sr. Dangui Oduber ta informa comunidad cu e resultadonan di turismo pa luna di augustus 2022 a drenta. A ser demostra un biaha mas den luna di september 2022 cu e cifranan a sobrepasa e nivelnan di mesun luna di aña 2019. Den luna di september 2022 Aruba a ricibi 78.261 turista via nos aeropuerto. Un crecemento di 29.8% den comparacion cu luna di september 2021.
Esaki ta un recuperacion di 106% den comparacion cu september di 2019 cu Aruba a ricibi 73,565 bishitante. Locual a resalta den e raportahe tambe ta e recuperacion di nos mercado mas importante cu ta Estados Unidos cu a registra un crecimento di 8.7% porciento compara cu september di aña 2019. Turismo ta sigui recupera, sigui crece y sigui sobrepasa nivelnan di aña 2019 cual sigur ta excepcional.
Aruba su recuperacion den general ta na 95% porciento y tur indicador ta mustra cu nos lo bay sobrepasa 100% di recuperacion den comparacion cu aña 2019 pa final di aña 2022. Aruba ta na di dos puesto mundialmente den e paisnan cu miho recuperacion di su turismo. Recientemente Aruba a gana e “Destination Resilience Award” for di Caribbean Hotel and Tourism Association (CHTA) pa e trabaonan desplega durante e pandemia.
Aeroliñanan tin confianza den Aruba y esaki bo ta mire den e diferente rutanan nobo cu nos tin na diferente pais.
Minister Oduber ta gradici tur e partner nan den turismo cu cu ta haci cu awe Aruba ta recuperando acceleradamente. Danki na e pueblo cu a demostra di ta uno resiliente, ban sigui demostra nos cordialidad y duna e hopitalidad na cu nos ta conoci pe. Turismo ta keda e driver principal di nos economia.


text:
Curso: Habilidad di idioma Papiamento
Oranjestad – Center of Lifelong Learning di Universidad di Aruba (UA) ta organisa curso “Habilidad di idioma Papiamento”.
Papiamento sin duda tin un rol importante den sociedad na Aruba, e ta e instrumento mas uza pa comunicacion. Tin bon dominio y uzo corecto di dje ta sobresali significativamente cerca cada profesional. Domina bo propio idioma ta nifica balora bo patrimonio y identidad.
E oportunidad di sigui e curso Habilidad di idioma Papiamento 1, cu ta encera seis encuentro, lo laga e cursista cera conoci cu e origen di Papiamento, su ortografia y reglanan gramatical tanto den acercamento como analisis di texto argumentativo.
E curso ta pa profesional.
Docente
Docente pa e curso “Habilidad di idioma Papiamento” ta Swinda Patricia Arendsz, M.Ed.
Arendsz ta traha como docente di Papiamento na Colegio Arubano, ta duna les di Papiamento na Avond Havo San Nicolas, ta desaroyado di examen di Papiamento y ta examinado di Papiamento pa Examenbureau.
Den su tempo liber Arendsz ta Corector di articulo y buki na Papiamento. Tambe e ta haci trabou boluntario pa Fundacion Bon Nochi Drumi Dushi y Arubaanse Padvinsters Gilde.
Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
PPedro Luis Brion su nòmber berdadero tabata Philippus Ludovicus Brion. E tabata yu di un komersiante eksitoso di Bèlgika, Pierre Brion. Famia Brion tabata papia Franses na kas i tabata katóliko. Pierre Brion tabata den fin di siglo 18 un di e komersiantenan mas riku na Kòrsou. Nan ta bisa ku famia Brion tabata biba na Breedestraat, na huki di Naniestraat.
Komo atmiral e tabata tin un ròl grandi den e guera pa libertat di e paisnan ku awor yama Colombia ku Venezuela. Nan ta konsider’é komo un di e héroenan den guera i historia di Venezuela. Na 1882 nan a hiba su restunan Caracas pa dera su restunan huntu ku Simon Bolívar. Na Kòrsou e a keda konmemorá komo plenchi Brionplein ku su busto riba e plenchi.


text:
Calabas/Kudawecha – Shonnan amante di domino “fuerte”, e last lap, e ultimo temporada pa demostra ken ta dokter den pega weso, ta bay cuminsa diabierna awor 25 di november, cuminsando pa 8’or di anochi, n’e unico y mundialmente famoso Domino Square Garden aya net n’e grens entre Calabas y Kudawecha. Manera semper, entrada ta completamente gratis y durante halftime e snacks famoso di chef lo lora completamente por nada.
E prome dos teamnan cu lo habri e “eindseizoen” lo ta nada menos cu Team Red Stone, kendenan lo enfrenta Team Playa. Team Red Stone no ta desconoci den e palacio di domino caminda na varios ocasion nan a yega di causa sensacion y te hasta consternacion! Di otro banda, Team Playa ta conoci como un grupo bakia den e wega di “contraspionahe” y lo sa con pa maneha e “creatividad” di Red Stone!
Pues fiel fanaticonan dje bon y unico ambiente di domino “freestyle” aya n’e famoso Domino Square Garden, e dushi temporada di fin di aña, conoci bou nomber “Nos cu Nos”, lo cuminsa un biaha mas diabierna awor, 25 di november, pa 8’or di anochi. Entrada ta completamente gratis y e pasapalonan di halftime lo lora manera di custumber totalmente por nada. Yegaaaa!


text:
Increible con nos Minister President ta falta respet, ofende, insulta chwercha y hasta censura prensa den un momento asina crucial net na momento cu nos pais mas mester di dje! Anto pa colmo den e decreto cu a censura Prensa e ta firma pa e Minister di Justicia.
3 thoughts on “Minister President, ta falta respet, ofende, insulta, chwercha y hasta cu ayudo di Minister di Justicia nan ta censura prensa!”
-
Pabien Evelyn!
Tin tur razon!
Prensa no ta exepcion
Pabien
-
E ta pa tur hende sin excepcion. Bon trabou.
-
Wel ora un gobierno limita prensa den su derecho ta algo di preocupa awe ta e coronavirus y majan Dios sa kiko pa tapa e berdad .


text:
Ministerio konserní
Hustisia
Promé Minister / Minister di Hustisia Gilmar Pisas a reuní ku Landsrecherche (LrC)
Publiká riba 15 Novèmber 2021
Willemstad – Promé Minister / Minister di Hustisia Gilmar Pisas a reuní ku Landsrecherche (LrC) dia 15 di novèmber 2021.
Esnan ku tabata presente na e reunion aki tabata Sekretario-General sra. Desi Lai-Promes, Prokuradó-general sr. Ton Maan i Hefe di Landsrecherche Curaçao (LrC) sr. Medgar Elisa, sr. Bart Smit (Fiskal), sra Miriam Rollan (beleidsmedewerker parket PG) i miembro di kabinet di minister.
E reunion aki (beheeroverleg) ta tuma lugá 4 biaha pa aña i e tópikonan ku a trata e biaha aki tabata tin di haber ku maneho di personal, finansa, alohamentu i e asina yamá “Contourenplan” pa desaroyo di LrC.
Na final di e reunion a palabrá ku lo bai buska e konsehonan (finansiero e.o.) ku ta nesesario, riba diferente punto, pa asina por yega na un desishon final.
Ministerio konserní:
Hustisia


text:
Diaranson proximo 18 di Maart 2020 nos faro, esta California Lighthouse, lo ta habri un biaha mas pa publico pa celebra Dia di Himno y Bandera. Aki lo tin oportunidad unico pa grandi y chikito por subi den e faro y bay te na e top. Ariba por disfruta di un bista panoramico y unico.
Por haya un bista den 360 grado rond di nos isla di Aruba. Algo excepcional pa por experencia. Pa e dia special aki di Himno y Bandera tin un prijs special di solamente 5 florin pa tanto adulto como mucha. E faro lo ta habri for di 9’or di mainta te cu 7’or di anochi.
Ta invita tur hende pa bin saca potret di e monumento aki cu a wordo construi entre 1914 y 1916. Pa mas informacion por subi riba epagina di Facebook di California Lighthouse. Credito Fotografo: Wings Global Media Aruba


text:
Den kurso di añanan polítikonan semper a (laga nos) kere ku nos problemanan ta falta di e struktura gubernamental. Si no tabata Nieuwe Unie, ta UPG, LGO+, Mankomunidat, Provincie, Antia Restrukturá i Nieuwe Antillen ku mester a resolvé tur kos. Mi ta sigur ku mi lista ta inkompleto. Ami semper a gusta loke e Presidente di Koloniale Raad a bisa promé ku esaki a desaparesé na aprel 1938 pa traha espasio pa Staten: “E kalidat di hende pa manehá e struktura ta mas importante ku inventá un struktura gubernamental ku bo ta kere ta perfekto”.
E artíkulo aki ta memorá un kambio estatal kurioso ku sierto polítiko di Kòrsou a proponé medio siglo pasá, pero ku ni historiadónan a lanta for di tera.
Despues di e susesonan di 30 mei 1969 ku a pone ku Gobièrnu di Antia a baha, a organisá elekshon nobo riba 5 sèptèmber 1969. A surgi un kombinashon di lista di tres partido (promé biaha den nos historia) konsistiendo di Partido Radical di Pueblo (PRP), Akshon Sosial Progresista (ASP) i Union Sosial Kristian (CSU) ku e siguiente lista: 1. Leoncio Yanez; 2. Eric Vinck; 3. Wilson Mariën; 4. Hermigildo de Palm; 5. Virginia Martina; 6. William Reet; 7. José Veeris; 8. Ostacio Winklaar; 9. Carlos Goeloe; 10. Elias Bronswinkel; 11. John Riley.
PRP-ASP-CSU via di su bosero, Sr. Bronswinkel, komo punto di lansa kier a eliminá e asientonan den Staten di Boniero i Islanan Ariba. E tabata haña ku Boneiru i Islanan Ariba no tabatin e peso pa tin asiento i voto den nos parlamento. E a proponé pa e dos nan aki tin solamente un “adviserende stem”. Mas a leu PRP-ASP-CSU a proponé pa mas outonomia i mas responsabilidat pa Aruba i Kòrsou mientras ku e tres teritorionan di Isla Ariba i Boneiru mester a bira mas dependiente di Aruba i Kòrsou. Segun Sr. Bronswinkel, eliminando e asientonan di Staten di Boneiru i Isla Ariba ku tabata stroba gobernashon, lo a pone ku nos pais porfin por a keda bon goberná.
Polítikonan di Isla Ariba i prinsipalmente di Boneiru a kaba ku e proposishon aki. Den esaki polítikonan a hasi bon uso di e echo ku Sr. Bronswinkel tabata pancho di karnaval na 1964 i ku e tabata yama su mes un spiritista ku por a papia ku defuntu a hasi bofón di tantu e proposishon di kambio estatal komo e bosero di e plan.
PRP-ASP-CSU a haña un total di 1,023 voto ku no tabata sufisiente pa saka un asiento den Staten. Ku esaki tambe e plan pa Boneiru, St. Maarten, St Eustatius i Saba bira dependiente di Aruba i Kòrsou, sin representashon den Staten, a pasa pa historia.
Willemstad, Curaçao


text:
Kralendijk- Awe tin un total di 359 hende ku a keda bakuná na Boneiru. Di esakinan, 212 a pasa e promé angua, mientras ku 147 a risibí nan di dos aguna.
Awe a para ketu tambe na e echo ku mas ku 3000 persona a risibí e bakuna kontra di Covid-19. E konosido Mamita Fax a bira e di 3000 persona ku a bakuná.
Fox ta den e grupo di hende di 60 aña bai ariba. Un anfitriona di e lugá pa pasa angua a entregá Fox e tishùrt di ‘Ban Bakuná’ di entidat públiko Boneiru djamars 23 di mart 2021 na Fox.
Mas bakuna
Djamars atardi tambe a yega un lote mas di e bakuna di Pfizer. Ku e lote aki, konsistiendo di 11.700 unidat, por sigui bakuná tambe e grupo entre 18 i 60 aña di edat.
Lesa tambe:


text:
…Komo parti di e programa di ouditoria di kalidat…
WILLEMSTAD – 16 di mart 2018 – Resientemente Ofisina di Turismo di Kòrsou (CTB) i Minister di Desaroyo Ekonómiko, Dr. StevenMartina a entregá sertifikado na 4 akomodashon i 7 operador di buseo ku a pasa e programa di ouditoria establesé dor di CTB den estrecho kolaborashon ku CuraçaoInnovation&TechnologyInstitute (CITI) ku éksito. Ophetivo di e programa, establesé na aña 2015 ta pa promové i mantené kalidat di tur empresa ku ta operá den nos industria turístiko. Komo parti di e programa, empresanan den industria di hospitalidat i turismo ta risibí un ouditoria òf ta keda re-ouditá kada pasa 2 aña basá riba normanan di kalidat rekonosé den nos merkado lokal i internashonalmente.
Den e tanda aki a entregá sertifikashon na e siguiente akomodashonnan: LagoonOceanResort, Casa Mango Lodge, LotusVillas i CaribbeanFlowerApartments. Tambe a entregá sertifikashon na 7 operador di buseo ku a keda re-ouditá, nan ta GobyDivers, Bahia Diving, GoWestDiving, Curaçao Divers, Caribbean Sea Sports, CoralDivers B.V. i EpsilonDiveCenter Curaçao. CTB ta felisitá tur akomodashon i operadornan di buseo ku a pasa nan ouditoria ku éksito. E sertifikashon ta bálido pa 2 aña.
Próksimamente lo sigui ku ouditoria di mas akomodashon i operadornan di buseo. Partisipashon na e programa di kalidat ta kompletamente boluntario. Pa registrá òf pa mas informashon por tuma kontakto ku CITI via audit@citi.cw òf dor di yama 738-6299. Huntu nos ta alkansá ekselensia den turismo!


text:
Kralendijk- E kompania hulandes Europarcs ta bai konstruí un hotèl nobo riba un parti di e tereno kaminda Sunset Beach Hotel i antes Hotel Bonaire tabata situá. E hotèl nobo, ku por sierto ta bai karga nòmber Sunset Beach Resort, lo bai wòrdu konstruí nèt entre Eden Beach Hotel i Chogogo Resort/Tui Time-to-Smile Resort.
Eden Beach tabata tin e promé opshon riba e tereno konserní i a asta firma un akuerdo ku Bonaire Overheidsgebouwen (BOG) algun aña pasá pa kuminsa ku ekspanshon di e hotèl presente. Sinembargo, Eden Beach no a keda kla na tempu ku e finanasiamentu pa realisá esaki.
Segun direktor di EuroParcs, Wim Vos, e resort nobo lo konsistí di 106 kamber i apartamento luhoso, i lo tin un hardin bunita mei-mei. E resort tin un akseso direkto na bich.
Resort Bonaire
E hotèl nobo ta di mesun doño ku Resort Bonaire na Belnem, ku pa algun aña ta operashonal kaba. Segun doñonan di EuroParcs, Boneiru a resultá un ‘hit’ pa loke ta trata interes di hende na hulanda. EuroParcs ta kere firmemente ku e turismo di Boneiru, despues di e krisis di Corona, lo bolbe kuminsá krese rápidamente, meskos ku tabata e kaso den añanan tras di lomba.
E resort no ta solmante destiná pa turismo: E apartamentonan ta wòrdu bendé tambe nan partidonan interesá komo invershon.


text:
…Apesar di e merkado instabil di Venezuela, luna di yüli a keda stabil…
WILLEMSTAD- 26 ougùstùs 2015 – Sifranan preliminar kolektá pa Ofisina di Turismo di Kòrsou (CTB) ta indiká ku pa luna di yüli a registrá mesun kantidat di turista ku aña pasa. Un kantidat di 36.871 turista a bishita Kòrsou den yüli e aña aki kompará ku 36.849 na 2014. E kaida den e kantidat di bishitantenan for di Suramérika (Venezuela)a ser kompensá pa e merkadonan di Europa, Nòrt Amérika i Karibe ku a konosé un kresementu fuerte di 11.68% i 20.54% i 9.11% respektivamente.
For di e Europa nos a risibí 17.026 turista di estadia kompará ku 15.245 na yüli 2014. For di Hulanda, e pais for di kua nos ta risibí mas tantu turista a risibí 13.990 turista kual ta un oumento di 15%. E region di Nort Amérika den yüli a registrá un kresementu di 20.54% ku un total di 5.535 turista kompará ku 4.592 na yüli 2014. For di Merka nos a risibí 4.749 turista ku ta un kresementu di 9%. Un biaha mas ta registrá hopi bishitante for di New York, e tráfiko aki ta resultado positivo di buelonan direkto ku JetBlue for di e siudat pa Kòrsou. Canada ta sigui registrá oumentu, e luna aki ku 256%,un total di 786 turista di estadia. Aña pasá yüli solamente 221 turista a keda registrá. E oumentu aki ta resultado di e buelonan di Air Canada rouge durante henter aña for di Toronto.
E merkado di Sur Amérika ta registrá un kaida di 21.24% na yüli 2015 ku un total di 8.923 turista di estadia kompará ku 11.329 na 2014. For di e promé kuartal di aña, e region aki no a krese mas den estadia. E restrikshon introdusí dor di gobièrnu venezolano ta sigui afektá e merkado; a registrá un kaida di 34% for di Venezuela. Un total di 5.256 turista a drenta for di Venezuela na luna di yüli 2015 kompará ku 7.907 aña pasá. CTB a premirá e kaida aki i a prepará pa esaki oumentando merkadeo den regionnan ku potensial di kresementu. E echo ku nos por a mantené e kantidat di turista stabil pa luna di yüli ta muestra di esfuersonan diversifiká den merkadeo ku a resultá eksitoso. Tráfiko for di Colombia a registrá kresementu di 71% den yüli, un total di 1.400 bishitante. CTB ta enfokando esfuersonan di merkadeo pa por tin un mihó resultado for di Colombia. Ku eliminashon di visa pa Colombia for di dia promé di yüli último ta pronostiká kresementu pa e di dos mitar di aña.
Sifranan promé 7 luna di aña 2015
Pa loke ta e promé 7 lunanan di aña turismo di estadia a krese ku 7% di 246.849 pa 264.505. Un total di 17.656 turista adishonal a bishitá Kòrsou registrando kresementu den tur e regionnan primario. Nort Amérika, Sur Amérika i Europa a registrá kresementu di respektivamente 25%, 7% i 6%. For di region di Nort Amérika nos a registrá un total di 49.953 turista, Sur Amérika a registrá 70.363 turista i for di Europa un total di 114.119 turista. For di Karibe nos a risibí un kantidat di 19.347 turista.
E kantidat di anochi ku e bishitantenan a keda nos pais den promé 7 lunanan di aña di 2015 ta mustra un kresementu di 2%. Sifranan preliminar ta mustra un total di 2.277.074 anochi. For di e karchinan di embarkashon i desembarkashon ta konstatá ku 68.4% (180.942) di e kantidat total di turista di estadia a keda na un akomodashon registrá. E repartishon ta lo siguiente: hotèl di mas ku 150 kamber (31.2%), esnan di ménos ku 150 kamber (13%), bùngalo (16.5%), apartamentu (6.8%) i guesthouse (1.0%). E kantidat di turista ku a keda na un akomodashon no registrá ta representá 31.6%.
Hasiendo uso di e modelo ‘Turistika’, CTB huntu ku MEO a kalkulá ku durante e promé 7 lunanan di aña 2015, sektor di turismo a generá un impakto direkto di 462.3 mion florin pa nos ekonomia lokal. E promé 7 lunanan di 2014 e montante tabata 418.6 mion florin. Region di Europa a generá un total di 214.4 mion florin kual ta 46.4% di e totalidat. Su tras ta sigui region di Sur Amérika ku 110.8 mion florin, Nort Amérika ku 98.6 mion florin i entrada generá for di Karibe a keda kalkulá na 24.9 mion florin na 2015.


text:
…Presentá pa CTB i su partnernan…
WILLEMSTAD- 23 di sèptèmber 2018 – Dia mundial di turismo ta keda selebrá tur aña riba dia 27 di sèptèmber i tin komo ophetivo pa fomentá e konsenshi riba e importansia di turismo i su balor sosial, kultural i ekonómiko. Den kuadro di e selebrashon ofisial e aña aki, Ofisina di Turismo di Kòrsou (CTB) den kolaborashon ku Ministerio di Desaroyo Ekonómiko (MEO), Curaçao Hospitality and Tourism Association (CHATA), Curaçao Ports Authority (CPA) i Bureau Telecommunicatie & Post (BT&P) ta presentá un Konferensia Nashonal di Turismo kual lo tuma lugá riba dia 26 i 27 di sèptèmber próksimo na World Trade Center. Durante e konferensia diferente orador lokal i internashonal lo tei pa elaborá riba tópikonan ku tin direktamente i indirektamente di aber ku desaroyo di turismo sostenibel.
E konferensia lo konsistí di seshonnan plenario i tambe diferente seshon den grupo kaminda lo trata e mihó práktika- i strategianan riba tereno di merkadeo i desaroyo di produkto ku ta esensial pa kresementu di industria di turismo na Kòrsou. Lo trata temanan manera: Siguridat, Konekshon aéreo pa Kòrsou, Transporte riba Tera, Legislashon riba Tereno di Turismo na Kòrsou, E Generashon Nobo di Biahe Krusero, Norma di Kalidat den Turismo, Merkadeo Digital i mas. Ademas riba tur dos dia lo tin un almuerso kombiná ku presentashon na enkargo di oradornan internashonal. Dia 26 di sèptèmber, sr. Greg Klassen un eksperto riba tereno di merkadeo prosedente di Canada lo elaborá riba e tópiko ‘Maneranan alternativo pa finansiamentu di Turismo’. Riba dia Mundial di Turismo, 27 di sèptèmber sr. Christopher Castro prosedente di Orlando kual ta un profeshonal riba e tereno di desaroyo sostenibel lo trata e tópiko ‘Futuro di Sostenibilidat Urbano i e konsepto di ‘Smart Cities’.
Ku e konferensia aki kier logra pa konsolidá Kòrsou su plannan pa kresementu sostenibel den turismo ku lo mester kondusí na un transformashon berdadero den henter e sektor i ku ta trese benefisio ekonómiko pa gran parti di nos pueblo. Ademas, e konferensia lo ta un oportunidat pa huntu evaluá progreso di e Plan Maestro pa Turismo a base di e ophetivonan fihá, i palabrá ki rumbo lo sigui den futuro pa yega na mas desaroyo sostenibel.
Pa haña e programa kompleto i registrá pa e seshonnan grátis i e presentashonnan kombiná ku almuerso bishitá curacao.com/ntc2018.


text:
Mayoria den parlamentu na St.Maarten ke un referèndum riba Independensia.
Un mayoria di parlamentarionan na St.Maarten tabata presente na un reunion di Komishon Sentral di Parlamento. Durante e reunion ku un delegashon di Independence for St.Maarten Foundation (ISMF) mayoria a bai di akuerdo pa sostené e fundashon. E fundashon ISMF ke tene un referèndum pa laga e pueblo disidí riba e tema di independensia. Presidente di ISMF, Jose Lake Jr. a bin ku e deseo pa hasi un konsulta popular riba e tema di independensia i a urgi miembronan di parlamento pa aktua rápido i hasi esaki posibel denter di un aña. Sekretaria di e fundashon, Dr. Rhoda Arrindell a tene un dikurso riba e tópiko “Placing St.Maarten back on the United Nations (UN) list of non-self-governing territories”, esta pa pone e isla di St.Maartin bèk riba e lista di Nashonnan Uní, komo teritorionan ku no tin nan propio gobièrnu. El a bisa ku ora Ulanda a kita e teritorio for di e lista na 1954, nan no a konsultá ku e pueblo di e isla. Arrindell a relatá dikon un paso asina lo no nifiká atraso, manera algun hende ta pretendé. El a mustra ku “outonomia di St. Maarten ta un mito”, miéntras e teritorio ainda ta un kolonia, ku no tin kontròl pa apuntá su gobernador, ni tampoko su asuntunan konstitushonal, ku nan ainda mester di aprobashon di e gobièrnu di Reino Ulandes. Arrindell a bisa aserka ku den asuntunan hudisial i finansiero, ta gobièrnu di Reino Ulades tin ultimo palabra. “What autonomy are we talking about?” (“Ki tipo di outonomia nos ta papia di dje”), el a puntra retórikamente.


text:
Gobièrnu ta anunsiá ku awa lo sigui kai te djamars awor.
Gobièrnu di Kòrsou a forma un tim di krisis ku ta monitoria e situashon aktual di wer. E servisionan ku ta forma parti di tim ta Polis, Brandwer, ministerio VVRP, ministerio di GMN, Meteo, Direktorado di Kontrol di Riesgo i Maneho di Kalamidat i Direktorado di Komunikashon i Informashon.
Segun informashon risibí di parti Meteo awa seru lo sigui kai te ku djamars otro siman i ku e intensidat di kaida di e awa lo varia pa kada área.
Na Banda 'Bou, Zumbu ya a midi 108 milimeter i Santa Cruz 153 milimeter di awaseru.
Si dado kaso por tin molester di awa ku a yena kas pa yama 917 i pa kualkier problema ku roi òf dam e number 521-7800.


text:
E actriz mexicana, Marlene Favela, a confirma algun dia pasa cu e ta bay divorcia di George Seely. A traves di su Facebook, e actriz a splica na su seguidonan cu el a tuma e desicion na un manera profesional, y esaki no tin nada di haci cu su supuesto deseo di regresa television manera a ser specula. E actriz a declara cu su relacion no a termina, pasobra e kier a bolbe den e medio di espectaculo. Esey e tabata kier a aclara cu hamas e lo a pone su famia na riesgo pa algun trabou cu su casa no ta haya bon. Un separacion nunca ta un tema facil, mucho menos ora tin mucha memey, den e caso aki Bella di poco menos di 1 aña di edad.
Despues di a haci su separacion oficial, e empresario australiano a sorprende cu un comentario riba un di e potretnan di e baby riba Instagram, unda e ta haci su promesa di keda como e fiel angel guardian di su yiu te na su morto. Aunke e no por wake tur dia, e ta semper den su curason. Esaki a crea un cantidad di reaccion riba e rednan social. Di su parti Marlene a bisa cu aunke cu e relacion cu su pareha a conclui, e no ta pretende di papia malo di e tata di su yiu y ta desea cu Bella crece cu un bon imagen di ambos cu ta stime igual, pasobra ambos tin e mesun derecho y cu nan ta stime profundamente door cu e baby no tin absolutamente nada di haci den e decision aki.


text:
Mi a bin ta indicando den e diferente articulonan e importancia di un maneho integral di nos deporte aki na Aruba. Den nos Vision 17-21 Hunto Nos POR, E Forsa Nobo tambe ta enfantisa e importancia di un maneho coherente na unda transparencia ta sumamante importante. Deporte na Aruba a wordo dividi y nunca por a centralisa un maneho cohunto na unda tur stakeholder den deporte por a forma parti pa asina nos engrandeei y hiba deporte na tur bario, tur scol y tur hende.
Atraves di mi añanan den deporte mi tabatin e oportunidad di traha na diferente instancia, trata cu tur instancia deportivo pa asina mira con dificil e ta pa nos como dirigente deportivo trata di traha cu otro. Interesnan partidario, falta di boluntad of simplemente capricho semper a bin impedi cu nos por a traha hunto uzando nos recursonan tanto humanitario y financiero. E deseo di ta den control y tin tur di bisa a forma un barera pa asina nos por a encontra otro. Esaki a costa nos deporte y nos pais hopi. Atletanan y disciplinanan cu tabata wordo favoreci tabata haya preferencia riba otronan cu cu mester a lucha nan mes pa logra algo cu nan deporte y organisacion. Semper a keda e pregunta riba distribucion di e fondonan y esnan cu ta responsabel, pa wak con esakinan por a wordo miho uza beneficiando tur atleta, tur deporte y tur stakeholders. Nos por a mira un desaroyo precupante den deporte ultimo añanan na unda minister di Deporte mester a indica cu e no tabata interesa den deporte pa ultimo 3 aña y mey. Nos Minister President mes a tuma na su encargo su maneho di deporte den bario y influencia politico a dificulta y privilegia interesnan personal.
Nos di POR pa e motibo aki lo boga pa un Sports Raad independiente na unda bo posicion no ta dependiente di un apuntacion politico of preferencia amistoso. Nos mester haci tur empeño pa unifica tur ramo di deporte, mester tira awa den biña of simplemente “ruim de boel op” pa asina nos por pone deporte bek na prome lugar. No por y no mag despues di tanto aña ainda tin diferencianan asina grandi den prioridad y maneho den deporte na Aruba.
Vision 17-21 Deporte “Den cuadro di profesionalisacion di deporte lo institui un “Sportraad” consistiendo di representantenan di stakeholders y cu e tarea pa duna gobierno conseho riba tereno di deporte.” •